text:
Twikila okukondjela omanangeko noupuna aJehova
“Ove wa kondja naKalunga novanhu, ndele wa dula.” — GEN. 32:28.
OMAIMBILO: 60, 38
1, 2. Ovapiya vaJehova ova taalela omashongo elipi?
OVALONGELIKALUNGA ovadiinini ova kala nokukondja fiyo okunena, okudja ngoo kuAbel. Omuyapostoli Paulus okwa li a lombwela Ovakriste Ovaheberi kutya ove ‘lididimikila omahepeko madjuu’ eshi va kala nokukondja opo va kale va hokiwa kuJehova nokunangekwa noupuna kuye. (Heb. 10:32-34) Paulus okwa li a yelekanifa ekondjo lOvakriste nomaudano oo a li haa ningwa muGreka, ngaashi efiyafanepo lovalotoki, oudano wonghondja nosho yo weengonyo. (Heb. 12:1, 4) Kunena, otu li mefiyafanepo lomwenyo, notwa taalela ovatondi ovo va hala oku tu piyaaneka, oku tu inda po, oku tu denga poshi noku tu kanififa ehafo nondjabi yomonakwiiwa.
2 Shotete, otu na okukondja twa mana mo eshi hatu lwifa Satana nounyuni waye wa kolokosha. (Ef. 6:12) Otu na okulungama tuha nwefwe mo ‘keenguluhote’ dopafaneko dounyuni ou, oo a kwatela mo omahongo opalongelokalunga, ounongo wopanhu neenghedindjikilile ngaashi okuya moluhaelo, okunwa omakaya, okulongifa nai oikolwifa nosho yo okulongifa oingangamifi. Otu na yo okukondjifa alushe eamo letu loulunde nosho yo etekomukumo. — 2 Kor. 10:3-6; Kol. 3:5-9.
3. Kalunga ohe tu deula ngahelipi opo tu dule okukondjifa ovatondi vetu?
3 Mbela otashi shiiva ngoo okufinda ovatondi ovo ovanaenghono? Heeno, ashike otashi pula okukondja twa mana mo. Paulus okwa popya kombinga yaye mwene, ta longifa omupopyofano we likolelela kovadengingonyo vonale, a ti: “Ihandi kondjo nda fa handi denge momhepo.” (1 Kor. 9:26) Ngaashi ashike omudengingonyo ha kendabala okudenga omukondjifi waye, nafye otu na okuninga lipopila to lika. Jehova ohe tu deula noku tu kwafela eshi hatu kondjo. Ohe tu pe omalombwelo okupitila mEendjovo daye, oo tae tu kwafele monghalamwenyo. Ohe tu kwafela yo okupitila moishangomwa yetu yopaMbiibeli, mokwoongala kwetu kwopaKriste nosho yo moyoongalele. Mbela oho tula ngoo moilonga osho to lihongo? Ngeenge oho dopa okuninga ngaho, owa fa ashike omunhu ta shekuna omukondjifi waye, ta “denge momhepo.”
4. Ongahelipi hatu dulu okuhenuka okufindwa kowii?
4 Ovatondi vetu otashi dulika ve tu vakele inatu shi teelela noku tu inda po ngeenge twa teka omukumo. Onghee, otu na okukala oupafi efimbo alishe. Ombiibeli oye tu londwela ya ti: “Ino findwa kowii, dula owii [nouwa].” (Rom. 12:21) Eladipiko olo kutya “ino findwa kowii” otali ulike kutya ohatu dulu okufinda owii. Ohatu dulu okufinda owii ngeenge otwa kala hatu u kondjifa. Ashike ngeenge otwa efa okulwa nokukala oupafi, ohatu dulu okufindwa kuSatana nounyuni waye wa kolokosha nosho yo kombelela yetu inai wanenena. Ino efa nandenande Satana e ku tilife ndele to efa omaoko oye a we poshi nokuliyandja. — 1 Pet. 5:9.
5. (a) Oshike tashi dulu oku tu kwafela tu twikile okukondjela omanangeko noupuna aJehova? (b) Oihopaenenwa yopaMbiibeli ilipi hatu ka kundafana?
5 Ovo ve li mekondjo kave na okudimbwa etomheno molwaashi tava kondjo, ngeenge ova hala okufindana. Opo va kale va hokiwa kuKalunga nokunangekwa noupuna kuye, ova pumbwa okukaleka momadiladilo eshilipaleko olo tali hangwa mOvaheberi 11:6, tali ti: “Ou ta ehene kuKalunga e nokwiitavela nokutya, oko e li, naava tave mu kongo, ote va pe ondjabi.” Oshityalonga shOshigreka osho sha tolokwa ‘okukonga’ otashi yandje ediladilo lokuninga oshinima nelitulemo nokuninga eenghendabala da mana mo. (Oil. 15:17) MOmishangwa omu na oihopaenenwa iwa yovalumenhu novakainhu ovo va li va ninga eenghendabala da mana mo opo va punikwe kuJehova. Jakob, Rakel, Josef naPaulus ova pita meenghalo didjuu nodinyikifa oluhodi, ashike omolwoudiinini wavo ova li va mona omanangeko noupuna mahapu. Ongahelipi hatu dulu okuhopaenena ovalongelikalunga vane ovo va kondja noudiinini?
OKUKALA OMUDIININI OTAKU TU PEFA OMANANGEKO NOUPUNA
6. Oshike sha li sha kwafela Jakob a kondje noudiinini, nokwa li a pewa ondjabi yashike? (Tala efano pehovelo loshitukulwa.)
6 Tatekulululwa Jakob okwa li ha kondjo noudiinini molwaashi okwa li e hole Jehova, a lenga oinima yopamhepo, nokwa li e na eitavelo filufilu kutya Jehova ota ka nangeka noupuna oludalo laye ngaashi a udaneka. (Gen. 28:3, 4) Osho otashi tu kwafele tu ude ko kutya omolwashike Jakob a li a kendabala ngaashi ta dulu opo a mone omanangeko noupuna aJehova eshi a li e na omido 100 lwaapo; okwa li nokuli a kondja nomweengeli oo a li e mu holokela molupe lopanhu. (Lesha Genesis 32:24-28.) Mbela Jakob okwa li ngoo shili e na elididimiko nosho yo eenghono dokukondjifa omweengeli oo omunaenghono? Paulelalela, hasho. Ashike okwa li a tokola okukondja tau pu mo; ka li a shuna omutwe moipeta. Noshidjemo, okwa li a pewa ondjabi omolwokukondja noudiinini. Okwa li a lukwa edina le mu yeleka, Israel, (tali ti, “Omukondjifi waKalunga,” ile “Kalunga ta kondjo”). Jakob okwa li a mona ondjabi inene, oyo nafye twa halelela, sha hala okutya, okuhokiwa nokunangekwa noupuna kuJehova.
7. (a) Onghalo inyikifa oluhodi ilipi Rakel a li muyo? (b) Okwa kala ta kondjo ngahelipi, nokwa li a punikwa nashike?
7 Rakel, omukulukadi waJakob omuholike, naye okwa li a halelela okumona nghee Jehova a li ta ka wanifila omushamane waye eudaneko olo e mu udanekela. Ashike osha li tashi monika sha fa itashi shiiva, molwaashi Rakel ka li e na oludalo. Pefimbo olo, okukala uhe na oludalo osha li oshinima shififa ohoni neenghono. Mbela Rakel okwa li a hanga peni eenghono dopalutu nodopamaliudo opo a dule okulididimikila eenghalo odo dinyemateka nodinyenga? Ka li a tula omutwe kepepe. Ponhele yaasho, okwa kala ta kondjo noudiinini, ta ilikana a mana mo. Jehova okwa li a uda omailikano aRakel taa di komutima, nohauxuuninwa okwa li e mu nangeka noupuna noludalo. Oshi shii oku u diwa ko eshi Rakel a li a lila te lipandula ta ti: “Ame nda kondja . . . neenghono di dule dovanhu, ndele nda findana.” — Gen. 30:8, 20-24.
8. Josef okwa li a taalela eshongo lilipi oule womido dihapu, nokwe tu tulila po oshihopaenenwa shiwa shilipi?
8 Kape nomalimbililo kutya oudiniini waJakob naRakel owa li wa kuma neenghono omona wavo Josef, osho she ke mu kwafela a dule okuungaunga nomayeleko eitavelo oo a ka shakeneka. Onghalamwenyo yaJosef oya ka lunduluka neenghono ombadilila eshi a li e nomido 17. Ovamwaxe ova li ve mu landifa po moupika omolwondubo. Lwanima okwa li a tulwa modolongo muEgipti oule womido shihe li pauyuki. (Gen. 37:23-28; 39:7-9, 20, 21) Josef ka li a teka omukumo noka li a handuka nokukwata onghone. Ponhele yaasho, okwa li ha kala ta dilonga kekwatafano laye lopofingo naJehova. (Lev. 19:18; Rom. 12:17-21) Oshihopaenenwa shaJosef otashi dulu oku tu kwafela. Pashihopaenenwa, ngeenge otwa tekulwa meenghalo didjuu, ile otu udite tu li poupatekenedi, otwa pumbwa okukondja noudiinini. Ngeenge otwa ningi ngaho, ohatu dulu okukala noushili kutya Jehova ote ke tu nangeka noupuna. — Lesha Genesis 39:21-23.
9. Ngaashi Jakob, Rakel naJosef, oshike tu na okuninga opo Jehova e tu nangeke noupuna?
9 Diladila kulimwe lomomashongo oo wa taalela paife. Otashi dulika u diladile koshinima shonhumba osho wa ningilwa shihe li pauyuki, okuungaungiwa naave nonhondo ile okushekwa. Ile otashi dulika pe na umwe oo he ku popile mowii molwaashi e ku twila ondubo. Ponhele yokweefa omaoko oye a we poshi nokutula omutwe kepepe, dimbuluka osho sha li sha kwafela Jakob, Rakel naJosef va twikile okulongela Jehova nehafo. Jehova okwa li e va pameka noku va punika molwaashi ova li va lenga oinima yopamhepo. Ova li hava kondjo noudiinini nokukatuka metwokumwe nomailikano avo taa di komutima. Molwaashi otu li popepi elela nexulilo longhalelo ei youkolokoshi, otu na omatomheno a kola okukala neteelelo la twa li na sha naasho twa udanekelwa. Mbela oto kendabala ngoo nokukondja wa mana mo opo u kale wa hokiwa kuJehova?
KALA TO KONDJO WA MANA MO OPO U NANGEKWE NOUPUNA
10, 11. (a) Ongahelipi tashi dulika tu na okukondja opo Kalunga e tu punike? (b) Oshike tashi ke tu kwafela tu ninge omatokolo e li mondjila notu finde etekomukumo nosho yo oinima oyo tai dulu oku tu imba tu longele Jehova?
10 Eenghalo dimwe dilipi tashi dulika tadi tu pula tu kondje opo Kalunga e tu nangeke noupuna? Onghalo imwe ongaashi okukala hatu kondjo tu pangele eamo letu loulunde. Vamwe otava kondjo opo va kale ve na etaleko liwa li na sha noukalele. Vamwe otashi dulika tave lididimikile ouyahame ile owike. Vamwe natango ohava mono shidjuu okudimina po ovo ve va udifa nai ile va nyona kuvo. Kashi na nee mbudi kutya otwa kala hatu longele Jehova efimbo li fike peni, atusheni otu na okukondjifa oinima oyo opo ihe tu imbe okulongela Jehova, oo ha pe ovapiya vaye ovadiinini ondjabi.
11 Oshi li lela eshongo okuninga omatokolo e li mondjila nokudulika komifikamhango dopaKriste, naunene tuu ngeenge omutima wetu, oo u na omakoto, tau tu hongaula. (Jer. 17:9) Ngeenge owa didilika kutya ope na oshinima shonhumba omo ito shi endifa nawa, ilikana kuJehova e ku kwafele okupitila momhepo iyapuki. Eilikano nosho yo omhepo iyapuki otai dulu oku ku pameka opo u ninge omatokolo oo e li mondjila, nokungaho Jehova ote ke ku punika. Kala ho katuka metwokumwe nomailikano oye. Kendabala u kale ho lesha Ombiibeli efiku keshe, ho ningi ekonakonombiibeli lopaumwene nokukala alushe pElongelokalunga lOukwaneumbo weni. — Lesha Epsalme 119:32.
12, 13. Ovakriste vavali ova li va kwafelwa ngahelipi va pangele omahalo avo mai?
12 Ope na oihopaenenwa ihapu yanghee Eendjovo daKalunga, omhepo yaye iyapuki nosho yo oishangomwa yetu yopaKriste ya kwafela Ovakriste va finde omahalo mai. Omunyasha umwe okwa lesha oshitukulwa “How Can You Resist Wrong Desires?” mo-Awake! yo 8 Desemba 2003. Mbela okwa li e linyenga ngahelipi? Okwa ti: “Ohandi kondjo nda mana mo opo ndi kandeke omadiladilo mai. Eshi nda lesha moshitukulwa osho kutya ‘vahapu ohava kondjo noudjuu lela opo va pangele omahalo mai,’ onda li ndi uditile oumwainafana wetu oukwao wananghali. Onda li ndi udite kutya haame andike handi kondjo.” Omunyasha oo natango okwa mona ouwa moshitukulwa “Alternative Life-Styles—Does God Approve?” shomo-Awake! yo 8 Oktoba 2003. Ota dimbuluka oshitwa shimwe osho sha popiwa mo kuvamwe kutya ekondjo olo oli li “ekiya mombelela.” (2 Kor. 12:7) Nonande otava kondjo opo va kale ve na elihumbato la koshoka, otava dulu okukala ve na omukumo kutya otave ke shi pondola monakwiiwa. Omunyasha oo okwa ti: “Omolwetomheno olo, efiku keshe ohandi kala ndi na omukumo kutya ohandi dulu okukala omudiinini. Ohandi pandula Jehova neenghono eshi ta longifa ehangano laye oku tu kwafela tu pondole efiku keshe monghalelo ei yoinima youkolokoshi.”
13 Natu ka taleni yo koshimoniwa shomumwameme umwe wokoAmerika. Okwa ti: “Ohandi mu pandula eshi hamu tu palula alushe neendja odo twa pumbwa pefimbo la wapala. Luhapu ohandi kala ndi udite kutya oitukulwa ei aame ya shangelwa. Oule womido, onda kala handi kondjo nomahalo oo taa fininike nge ngeno ndi longe osho inashi yuka koshipala shaJehova. Omafimbo amwe, onda li handi kala nda hala okusholola nokweefa okukondja. Ondi shii kutya Jehova oku nonghenda noha dimine po, ndele molwaashi ohandi hangwa komahalo oo a puka naasho handi kala nda hala okuninga kandi shi tonde, ohandi kala ndi udite kutya inandi wana okukwafelwa kuJehova. Ekondjo olo tali twikile ola kuma okukalamwenyo kwange akushe. . . . Konima eshi nda lesha oshitukulwa ‘Ou na ngoo “omutima wokushiiva” Jehova?’ mOshungonangelo yo 15 Marsa 2013, onda li ndi udite lela kutya Jehova okwa hala okukwafela nge.”
14. (a) Paulus okwa li e udite ngahelipi eshi a li ta kondjo neamo laye loulunde? (b) Oshike tashi ke tu kwafela tu finde eamo letu loulunde?
14 Lesha Ovaroma 7:21-25. Paulus okwa li e shii kutya ohashi kala shidjuu okukondjifa omahalo a puka nosho yo eamo loulunde. Ashike okwa li e na elineekelo kutya ota dulu okufindana molwoodi olo hali kala momalutu etu mokukala ha pula ekwafo kuJehova meilikano nokukala neitavelo tali longo mekuliloyambo laJesus. Ongahelipi shi na sha nafye? Nafye ohatu dulu okupondola eshi hatu kondjifa eamo letu loulunde. Ngahelipi mbela? Itatu dulu okupondola kufye vene, ndele ongeenge ashike hatu hopaenene Paulus, mokukala twe lineekela muJehova nokukala tu na eitavelo mekuliloyambo.
15. Omailikano ohae tu kwafela ngahelipi tu kale ovadiinini notu lididimikile omayeleko?
15 Omafimbo amwe, Kalunga otashi dulika a efe manga tu ulike kutya otu uditile lela ngahelipi oshinima shonhumba osho hatu lipula nasho. Pashihopaenenwa, ohatu ka ninga po shike ngeenge fye ile oshilyo shoukwaneumbo wetu otashi vele, ile ngeenge otwa longelwa okuhenouyuki kwonhumba? Otu na okuulika kutya otwe lineekela filufilu muJehova mokukala hatu mu ilikana e tu nghonopaleke opo tu kale ovadiinini, tuha kanife ehafo letu notu kale twa pama pamhepo. (Fil. 4:13) Oimoniwa yavahapu ovo va li ko pefimbo laPaulus nopefimbo letu otai ulike kutya eilikano otali dulu oku tu pameka noku tu kwafela tu kale hatu kondjo nomukumo nonelididimiko.
TWIKILA OKUKONDJELA OMANANGEKO NOUPUNA AJEHOVA
16, 17. Oshike wa tokola toko okuninga shi na sha nekondjo olo tu li mulo?
16 Ondiaboli oya halelela ngeno u sholole, ove u liyandje. Ndele kala wa tokola toko ‘okudiinina osho shiwa.’ (1 Tes. 5:21) Kala wa shilipalekwa kutya oto dulu okufinda Satana, ounyuni waye wa kolokosha nosho yo eamo loulunde. Oto dulu okufindana ngeenge owa kala we lineekela filufilu kutya Jehova ota dulu oku ku pameka. — 2 Kor. 4:7-9; Gal. 6:9.
17 Onghee hano, twikila okukondja. Ino sholola. Kala omudiinini. Kala u nelineekelo kutya Jehova ote ‘ke ku lokifila enangekonoupuna la wanenena.’ — Mal. 3:10.


c: text/html

text:
“Kaleleni Omwene”
“Mokulalakana kweni inamu fya ounye. . . kaleleni Omwene.” — ROM. 12:11.
1. Ovanhu ohava diladila shike shi na sha nomupiya, nongahelipi omupiya oo a popiwa mOvaroma 12:11 a yooloka ko kwaao?
OKUKALA omupiya waKalunga osha yooloka ko filufilu kwaasho ovanhu hava diladila shi na sha nomupiya. Ohava diladila kutya, omupiya ile omupika omunhu oo e na okupangelwa nonyanya, okufininikwa nokuungaungwa naye nopehe na ouyuki. Ndele Eendjovo daKalunga da nwefwa mo oda popya kombinga yomupiya oo ta longele omwene waye omunahole nehalo liwa. Onghee hano, eshi omuyapostoli Paulus a li ta kumaida Ovakriste vomefelemudo lotete va ‘kalele Omwene,’ okwa li te va ladipike va longe oshilonga shiyapuki tave linyengifwa kohole yoku mu hola. (Rom. 12:11) Ndele mbela okukala omupiya waJehova osha kwatela mo shike? Ongahelipi hatu dulu okuhenuka okukala ovapiya vaSatana nounyuni waye? Mbela omupiya waJehova oo ha longo noudiinini ota ka mona ondjabi yashike?
‘AME ONDI HOLE OMWENE WANGE’
2. (a) Omolwashike omupiya Omuisrael tashi dulika a tokole okutwikila okulongela omwene waye? (b) Okulityuulifa kokutwi kwomupiya otaku ulike shike?
2 Otwe lihonga mOmhango oyo Kalunga a li a pa Ovaisrael kutya okwa teelela ovapiya vaye va kale va tya ngahelipi. Omupiya Omuheberi okwa li e na okumangululwa momudo omutiheyali woupika waye. (Ex. 21:2) Ashike Jehova okwa li a ninga po elongekido le likalekelwa li na sha nomupiya oo e hole shili omwene waye nokwa hala okutwikila oku mu longela. Mwene womupiya okwa li e na okutwala omupiya waye koshivelo ile polumhango loshivelo, ndele te mu tyuula kokutwi nonhisho. (Ex. 21:5, 6) Oshididilikwedi eshi elongekido olo la kwatela mo okutwi. Melaka lOshiheberi, okudulika okwa kwatakanifwa nokuuda nokupwilikina. Onghee hano, ngeenge omupiya okwa tyuulwa, otashi ulike kutya okwa hala okutwikila okuyakula omwene waye meduliko. Osho otashi tu kwafele tu ude ko kutya okuliyapulila kwetu Jehova okwa kwatela mo okudulika nehalo liwa omolwohole yetu yoku mu hola.
3. Omolwashike twe liyapulila Kalunga?
3 Fimbo inatu ninginifwa, ohatu ningi etokolo lokulongela Jehova nokukala ovapiya vaye. Eshi twe mu liyapulila, otwe mu udanekela kutya ohatu ka dulika kuye nokuninga osho a hala tu ninge. Kape na oo e tu fininika tu ninge etokolo olo. Nokuli novanyasha ovo hava ninginifwa, ohave shi ningi konima eshi ovo vene ve liyapulila Jehova ndele hasheshi va hala ashike okuhafifa ovadali vavo. Eliyapulo letu ola kanghamena kohole yokuhola Omwene wetu womeulu, Jehova. Omuyapostoli Johannes okwa shanga ta ti: “Ohole yokuhola Kalunga oyo tuu ei nokutya, tu diinine oipango yaye.” — 1 Joh. 5:3.
NONANDE OTU LI OVAPIYA, OTWA MANGULUKA
4. Oshike tu na okuninga opo tu ninge “ovapiya vouyuki”?
4 Inatu pandula tuu eshi Jehova e shi ninga tashi shiiva opo tu ninge ovapiya vaye! Eitavelo letu mekuliloyambo laKristus ole shi ninga tashi shiiva opo tuha kale ovapika voulunde. Nonande inatu wanenena, ohatu dulika nehalo liwa kuJehova naJesus. Paulus okwa li a popya shi na sha naasho monhumwafo yaye ya nwefwa mo, eshi a ti: “Litaleni, onye mwa fya mo moulunde, ndele omu nomwenyo okukalela Kalunga muJesus Kristus Omwene wetu.” Opo nee okwa li a londwela a ti: “Kamu shi shii, kutya ngenge nye tamu liyandje komunhu mu ninge ovapiya vaye vokudulika kuye, onye ovapiya vaau tamu dulika kuye, ngenge ovapiya voulunde tau twala mefyo ile ovapiya veduliko tali twala mouyuki? Ndelenee Kalunga na pandulwe, shaashi nye ava mwa li ovapiya voulunde, mwa dulika momitima deni okolupe lelongo eli mwa twalwa mulo, eshi mwa mangululwa moulunde, omwa ninga nee ovapiya vouyuki.” (Rom. 6:11, 16-18) Didilika kutya omuyapostoli Paulus okwa popya shi na sha ‘nokudulika momitima.’ Onghee hano, eshi twe liyapulila Jehova, otwa ninga “ovapiya vouyuki.”
5. Olwoodi lilipi tu na okukondja atushe, nomolwashike?
5 Tu li ovapiya vaKalunga ve mu liyapulila, ohatu lu omalwoodi opavali. Lotete, okuhawanenena kwetu. Paulus naye okwa li ta lu olwoodi la tya ngaho. Okwa ti: “Kombinga yomunhu ou womeni onda dimina nehafo omhango yaKalunga, ndele moinhimbu yange ondi wete omhango ikwao tai kondjifa omhango yomadiladilo ange, ndele otai pikile nge momhango youlunde i li moinhimbu yange.” (Rom. 7:22, 23) Molwaashi inatu wanenena, otu na okutwikila okukondjifa omahalo etu opambelela. Omuyapostoli Petrus okwe tu ladipika a ti: ‘Kaleni ngaashi ovamangululwa, ndelenee hamanguluko lokulituvika nalo oulunde, ndelenee ongaashi ovapiya vaKalunga.’ — 1 Pet. 2:16.
6, 7. Ongahelipi Satana ha ningifa ounyuni u kale tau monika wa fa uhokwifa?
6 Olwoodi olutivali olo tu na okulwa olo okukondjifa ounyuni ou u li koshi yenwefemo leendemoni. Satana oo e li omupangeli wounyuni ou ota longifa oilwifo yaye nelalakano opo a nyone po oudiinini wetu kuJehova nosho yo kuJesus. Oha kendabala oku tu pika moku tu yeleka tu kale koshi yenwefemo lounyuni waye wa nyonouka. (Lesha Ovaefeso 6:11, 12.) Onghedi imwe omo Satana he tu yeleke omokuningifa ounyuni waye u kale tau monika wa fa muhokwifa notau nane. Omuyapostoli Johannes okwa londwela ta ti: “Ngenge pe na ou e hole ounyuni, ohole yaTate kai mo muye. Osheshi keshe eshi shi li mounyuni, ngaashi okahalu kombelela nokahalu komesho noifulalala yokukalamwenyo, inai dja muTate, ndelenee oya dja mounyuni.” — 1 Joh. 2:15, 16.
7 Ovanhu mounyuni aushe ova hala okukala ve na ofulundudu yoinima yopamaliko. Satana ota ningifa ovanhu va itavele kutya oimaliwa oyo tai va etele ehafo. Kunena eefitola odi li keshe pamwe. Omashiivifo opaipindi ohaa heke ovanhu va itavele kutya, okukala nofulundudu yoinima yopamaliko nokulihafifa osho sha fimanenena monghalamwenyo. Omahangano e na sha nomalweendo ohaa ladipike ovanhu va ye keenhele odo dihokwifa, naluhapu ohava i ko naavo ve na etaleko la fa lounyuni. Onghee hano, ovanhu ovo ve tu dingilila ohave tu ladipike tu lundulule onghedi yetu yokukalamwenyo monghedi oyo ounyuni wa hala.
8, 9. Oshinima shilipi sha nyika oshiponga, nomolwashike?
8 Petrus okwa li a popya shi na sha nOvakriste vamwe vomeongalo lomefelemudo lotete ovo va li va hovela okudiladila ngaashi ounyuni, eshi a londwela ta ti: “Ove udite ounyenye mokukala moumbwada efiku alishe, ovo omalopyolopyo ohoni nomadiko ekako; ove udite ounyenye momakoto avo eshi hava kala moivilo pamwe nanye. Osheshi hava popi eendjovo da nyika elinenepeko noushima mokukala mouhalu wombelela ohava hongaula noilonga yoihole ovo va dja konyala onhapo ovo va puma mondjila, ndele have va udanekele emanguluko, nande ovo vene ovapika venyonauko, osheshi keshe ou a findwa kusha, oye yo omupika washo.” — 2 Pet. 2:13, 18, 19.
9 Okuwanifa po ‘okahalu komesho’ ihaku kwafele omunhu a kale a manguluka. Ponhele yaasho, oha ningi omupika wamwene wounyuni ou iha monika, Satana Ondiaboli. (1 Joh. 5:19) Okuninga omupika woinima yopamaliko okwa nyika shili oshiponga noshidjuu okumanguluka mo muo.
EIFANO OLO TALI TI SHA
10, 11. Oolyelye ve li unene oihakanwa yaSatana, nongahelipi ehongo lopombada li li omukundu kuvo?
10 Ovanhu ovo vehe na owino ovo unene ve li oihakanwa yaSatana nokunena, ngaashi a ningile moshikunino shaEden. Satana oku hole okuponokela unene ovanyasha. Iha kala a hafa ngeenge omunyasha, ile keshe tuu, te liyambe a ninge omupiya waJehova. Omutondi waKalunga a tya ngaho, oha kala a hala ngeno aveshe ovo ve liyapulila Jehova vaha kale metwokumwe neliyapulo lavo nosho yo ovadiinini.
11 Natu diladile vali shi na sha nomupiya oo a tyuulifa okutwi kwaye. Omupiya a tya ngaho oku na okukala a uda ouyahame oule wokafimbo, ndele ombululu oyo a tyuulwa otai ulikile keshe umwe kutya okwa tokola okukala nomwene waye. Okuhoolola onghedi yokukalamwenyo yonhumba ya yooloka ko kwaayo yovanhu ovo ve ku dingilila otashi dulu okukala shidjuu ile nokuli shiyahameka kovanyasha. Satana ota xumifa komesho ediladilo olo kutya okulalakanena eifano mounyuni waye otashi kwafele omunhu a kale a wanenwa, ashike Ovakriste ove na okudimbuluka kutya okuwanifa po omhumbwe yetu yopamhepo okwo kwa fimanenena. Jesus okwa ti: “Ovanelao ovovo ve shii omhumbwe yavo yopamhepo.” (Mat. 5:3, NW) Ovakriste ovo ve liyapulila Jehova ohava longo ehalo laye, ndele halaSatana. Ohava lesha Ombibeli noku i dilonga “omutenya noufiku.” (Lesha Epsalme 1:1-3.) Ashike, ehongo lopombada lokunena ihali pe ovapiya vaJehova omhito ya wana yokudilonga kEendjovo daye nokuwanifa po omhumbwe yavo yopamhepo.
12. Ovanyasha vahapu ove na okuninga ehoololo lilipi kunena?
12 Omwene womounyuni ota dulu okudjuupaleka onghalamwenyo yomupiya waJehova. Monhumwafo oyo Paulus a shangela Ovakorinto, okwa li e va pa omayele a ti: “Ngenge wa hangika omupika eshi wa ifanwa, ino nyika oufiyee, ndele ngenge to mono omhito okupewa emanguluko, hixwe po to li tambula.” (1 Kor. 7:21) Ngeenge omupiya oku na omwene waye womounyuni nota djuupaleke onghalamwenyo yaye, osha li shi li xwepo komupiya a mangululwe. Moilongo ihapu kunena omu na omhango oyo tai ufa kutya ovahongwa ove na okufikola oule womido ngapi. Nokonima yaasho, ovanafikola ohava hoolola ngeenge ova hala ehongo la wedwa po ile hasho. Ngeenge Omukriste okwa hoolola okuya kehongo lopombada molwaashi a hala okulalakanena eifano mounyuni ou, ita ka kala vali e na emanguluko lokulongela Jehova moilonga yefimbo li yadi. — Lesha 1 Ovakorinto 7:23.
OTO LALAKANENE EHONGO LOPOMBADA ILE EHONGO LA DENGA MBADA?
13. Ehongo lilipi tali etele lela ovapiya vaJehova ouwa?
13 Paulus okwa li a londwela Ovakriste Ovakolossi a ti: “Lungameni, pa ha kale umwe te mu yuulifa ounongo wovanhu nomapukifo ongaho, te likwatelele meenghedinghulu nomoihovelanghono younyuni, hamuKristus.” (Kol. 2:8) Kunena, ovahongwanhu vahapu vomounyuni ohava xumifa komesho ‘ounongo wovanhu nomapukifo ongaho, e likwatelela keenghulunghedi.’ Ehongo lopombada, olo la kwatela mo unene okumona ashike eshiivo, luhapu ihali kwafele ovanafikola va kale ve na owino woilonga noihava kala ve shii nghee ve na okuungaunga neenghalo domokukalamwenyo. Mepingafano naasho, ovapiya vaJehova ohava hoolola ehongo olo tali va kwafele va kale ve na owino oo wa pumbiwa opo va kale nonghalamwenyo i li paunafangwa eshi tave mu longele. Ohava tula moilonga omayele oo Paulus a li a pa Timoteus, taa ti: “Etilokalunga olo eliko linene shili, shamha omunhu a wana naai yaye. Ndelenee ngenge tu na oipalwifa noikutu, osho tuu nashi tu wanenene.” (1 Tim. 6:6, 8) Ponhele yokulalakanena eedigili opo ve limonene omadinafimaneko, Ovakriste vashili ohava longo noudiinini opo ve li monene “eenhumwafo depopilo” mokukala tava longo moukalele ngaashi tava dulu. — Lesha 2 Ovakorinto 3:1-3.
14. PaVafilippi 3:8, Paulus okwa li a tala ko ngahelipi oufembanghenda wokukala e li omupiya waKalunga naKristus?
14 Diladila shi na sha nomuyapostoli Paulus. Okwa li a hongwa peemhadi domuhongi wOmhango yOshijuda wedina Gamaliel. Ehongo olo Paulus a li a hongwa otali dulu okuyelekwa nehongo lokounivesiti kunena. Ndele mbela Paulus okwa li a tala ko ngahelipi ehongo olo eshi e li yelakanifa noufembanghenda wokukala e li omupiya waKalunga naKristus? Okwa shanga ta ti: “Oinima aishe, eshi nde i shaameka nokushiiva Kristus Jesus Omwene wange, handi i tale oyo oshiponga.” Opo nee okwa weda ko ta ti: “Omolwaye nda kanifa aishe nohandi i dini oyo oimbodi yongaho, ndi likole Kristus.” (Fil. 3:8) Etaleko laPaulus otali dulu okukwafela Ovakriste ovanyasha novadali vavo opo va ninge ehoololo li li pandunge li na sha nehongo. (Tala omafano.)
MONA OUWA MEHONGO OLO LA DENGA MBADA
15, 16. Ehangano laJehova ohali yandje ehongo la tya ngahelipi, nonelalakano lashike?
15 Mbela onghalo moiputudilo ihapu yehongo lopombada mounyuni oi li naanaa ngahelipi? Ovanhu vomeenhele da tya ngaho luhapu ohava kala va manguluka okutukulila omapangelo naavo ve na eenghopangelo oshibofa noku va ulikila kutya ova handuka. (Ef. 2:2) Mepingafano naasho, ehangano laJehova ohali yandje ehongo la denga mbada meongalo olo li li onhele ya amenwa. Keshe umwe womufye oku na omhito yokumona ouwa mOfikola yOkudeula Ovaudifi yokoshivike. Ope na yo ofikola ya nuninwa ovamwatate ovakokolindjila ovo inava hombola (Ofikola yOmbibeli yOkudeula Ovamwatate Inava Hombola) nosho yo yovalihomboli ovakokolindjila (Ofikola yOmbibeli yOkudeula Ovalihomboli Ovakriste). Ehongo la tya ngaho lopamhepo ohali tu kwafele tu dulike kuJehova, Omwene wetu womeulu.
16 Ohatu dulu okukonga omamona mahapu opamhepo mo-Watch Tower Publications Index ile mo-Watchtower Library mo-CD-ROM. Elalakano la fimanenena lehongo lOmbibeli la tya ngaho olo okulongela Jehova. Otali tu kwafele tu shiive nghee hatu dulu okukwafela vamwe va hanganifwe naKalunga. (2 Kor. 5:20) Osho otashi ke va kwafela navo va honge vamwe vali. — 2 Tim. 2:2.
ONDJABI YOMUPIYA
17. Okuhoolola ehongo la denga mbada ohaku etifa ouwa ulipi?
17 Mefaneko laJesus li na sha noitalenti, ovapiya vavali ovadiinini ova li va pandula nova hafela pamwe nomwene wavo mokulineekelelwa oilonga ihapu. (Lesha Mateus 25:21, 23.) Kunena, okuhoolola ehongo olo la denga mbada otaku tu etele ehafo nosho yo omanangeko noupuna. Natu ka taleni koshihopaenenwa shaMichael. Michael okwa li a pita nawa mofikola, novahongi vaye ova li ve mu pula a ka ongale navo opo va kundafane kombinga yokuya kounivesiti. Ashike ova ka kumwa molwaashi okwa li a hoolola okukufa okersesa yopakafimbo opo a mone owino woilonga oyo tai ke mu kwafele a wanife po eemhumbwe daye dopalutu fimbo ta kokola ondjila, ponhele yokuya kounivesiti. Ndele mbela Michael okwa li e udite kutya pamwe ina tala nawa eshi a ninga etokolo olo? Okwa ti: “Ehongo lopamhepo olo nda mona eshi ndi li omukokolindjila nosho yo olo nda mona paife eshi ndi li omukulunhuongalo ola fimanenena. Omanangeko noupuna nomaufembanghenda oo handi hafele itaa dulu nande okuyelekwa noimaliwa oyo tashi dulika ngeno nda ka likola. Onda hafa neenghono eshi inandi lalakanena ehongo lopombada.”
18. Oshike she ku linyengifa u hoolole ehongo la denga mbada?
18 Ehongo la denga mbada ohali tu kwafele tu shiive ehalo laKalunga notu kale ovapiya vaye. Otali tu pe yo etimaumbwile loku “ka mangululwa moupika wenyonauko” nolwanima ohatu kaya “memanguluko loshinge shovana vaKalunga.” (Rom. 8:21) Komesho yaaishe, ohali tu kwafele tu shiive onghedi ya denga mbada omo hatu dulu okuulika kutya otu hole shili Omwene wetu womeulu, Jehova. — Ex. 21:5.

robotstxt: allowed

filter: keep


text:
Otwa unganekwa metwokumwe nEendjovo daKalunga
“Edu Omwene e li dika nounongo, nokwa pameka omaulu neendunge.” — OMAYEL. 3:19.
OMAIMBILO: 105, 107
1, 2. (a) Ovanhu vamwe ohave linyenge ngahelipi kediladilo olo kutya Kalunga oku na ehangano? (b) Moshitukulwa eshi ohatu ka kundafana shike?
MBELA Kalunga oku na ehangano? Vamwe ohava ti: “Ovanhu inava pumbwa ehangano li kale tali va wilike. Ova pumbwa ashike okukala nekwatafano naKalunga.” Mbela etaleko olo oli li ngoo mondjila? Omaumbangi otaa holola shike?
2 Moshitukulwa eshi, ohatu ka kundafana oumbangi oo tau ulike kutya Jehova, Kalunga kelandulafano, oku li Omuunganeki a shiya ko. Ohatu ka konakona yo kutya otu na okulinyenga ngahelipi kewiliko olo hatu pewa mehangano laYe. (1 Kor. 14:33, 40) Mefelemudo lotete nosho yo pefimbo letu, Omishangwa oda kwafela oshitukulwa shehangano laJehova shokombada yedu opo shi twikile noilonga yokuudifa onghundana iwa. Molwaashi otwe likolelela kOmbiibeli nohatu dulika kewiliko lehangano laYe, ohatu xumifa komesho oukoshoki, ombili nosho yo oukumwe meongalo.
JEHOVA OMUUNGANEKI A SHIYA KO
3. Oshike she ku tomha u itavele kutya Jehova oku li Omuunganeki a shiya ko?
3 Eshito otali ulike kutya Kalunga oku li Omuunganeki a shiya ko. Ombiibeli oya ti: “Edu Omwene e li dika nounongo, nokwa pameka omaulu neendunge.” (Omayel. 3:19) Otu shii ashike ‘ominghulo adike deendjila daKalunga, ndele fye ohatu udu ko ashike okunongofola kwaye.’ (Job 26:14) Ouyelele munini oo tu shii kombinga yeepulaneta, eenyofi nosho yo omihalavili ohau tu kwafele tu mone kutya oinima oyo oya unganekwa monghedi ikumwifi neenghono. (Eps. 8:4, 5) Omihalavili odi na eenyofi omamiliyona nohadi linyenge melandulafano. Eepulaneta ohadi linyenge tadi dingonoka etango da fa tadi liufa keemhango domopate. Otu na oushili kutya oumbangi mukumwifi oo hatu mono meshito ohau tu kwafele tu mone kutya Jehova, oo “a shita omaulu nounongo waye” nosho yo edu, okwa wana okutumbalekwa nokulongelwa. — Eps. 136:1, 5-9.
4. Omolwashike ounongononi inau dula okunyamukula omapulo mahapu oo ovanhu have lipula?
4 Ounongononi owa holola oinima ihapu kombinga yeshito nosho yo kombinga yedu, naasho oshe tu etela ouwa meenghedi di lili naku lili. Ashike, ope na omapulo mahapu oo ounongononi inau dula okunyamukula. Pashihopaenenwa, ovanongononi veenyofi itava dulu oku tu lombwela kutya oinima oye uya po ngahelipi ile kutya omolwashike kopulaneta yedu oku tu li oko ashike ku na oinima i na omwenyo. Natango, itava dulu okuyelifa kutya omolwashike ovanhu hava kala ve na ehalo lokukala nomwenyo fiyo alushe. (Omuud. 3:11) Omolwashike pe na omapulo mahapu a fimanenena inaa mona natango omanyamukulo? Omafimbo amwe, omolwaashi ovanongononi vahapu ihava popi oinima yopakalunga nohava xumifa komesho ehongo loevolusi. Ashike Jehova okwa nyamukula omapulo aeshe oo ovanhu have lipula, okupitila mOmbiibeli.
5. Omeenghedi dilipi twe likolelela keemhango domeshito?
5 Otwe likolelela keemhango domeshito odo ihadi lunduluka nodi shii okulineekelwa, odo da tulwa po kuJehova. Ovapangeli vomalusheno noveepaipi, ovashingi veedila neendokotola, ove likolelela keemhango domeshito opo va dule okulonga oilonga yavo. Pashihopaenenwa, eendokotola oda kanghamena koumbangi oo kutya oitukulwa yolutu lomunhu ohai kala ashike peenhele da faafana momunhu keshe. Nomolwaashi ihadi kongo noudjuu opo pe na omutima womunaudu. Atusheni ohatu fimaneke eemhango domeshito, nongeenge omunhu ite liufa keemhango da tya ngaho, ngaashi omhango yeenghono dedu, ota dulu okutula omwenyo waye moshiponga.
OINIMA OYO YA UNGANEKWA KUKALUNGA
6. Omolwashike tu na okukala twa teelela ovalongeli vaJehova va kale va unganekwa nawa?
6 Eshito ola unganekwa shili monghedi ikumwifi. Onghee hano, otu na okukala tu shii lelalela kutya Jehova okwa hala ovalongeli vaye va kale va unganekwa nawa, nomolwaasho e tu pa Ombiibeli opo i kale tai tu wilike. Ngeenge ihatu tambula ko ekwafo olo tali di kehangano laKalunga noihatu kala metwokumwe nomifikamhango daye, itatu ka kala twa hafa monghalamwenyo.
7. Oshike tashi ulike kutya Ombiibeli embo la unganekwa nawa?
7 Ombiibeli kai fi ashike omashangelo ongaho Oshijuda ile opaKriste oo itaa tu kumwe. Ponhele yaasho, Ombiibeli embo la nwefwa mo komhepo iyapuki yaKalunga nola unganekwa nawa. Omambo Ombiibeli, okudja kuGenesis fiyo okEhololo, otaa tu kumwe, notaa holola kutya enenediladilo lOmbiibeli olo okuyukipalifwa kwounamapangelo waJehova nokuwanifwa kwelalakano laye li na sha nedu, te shi ningi okupitila mOuhamba waye oo u li meke laKristus, “oludalo” la udanekwa. — Lesha Genesis 3:15; Mateus 6:10; Ehololo 11:15.
8. Omolwashike hatu dulu okutya Ovaisrael ova li va unganekwa nawa?
8 Oshiwana shaIsrael shonale osha li sha tula po oshihopaenenwa shokukala shi li ehangano. Pashihopaenenwa, koshi yOmhango yaMoses, opa li “ovakainhu ovo va kala nokuyakula poshivelo shetwali leongalo.” (Ex. 38:8) Onhanda yOvaisrael nosho yo etwalihangano oya li hai tembulwa palandulafano. Lwanima, Ohamba David oya li ya unganeka Ovalevi novapristeri meengudu. (1 Omaf. 23:1-6; 24:1-3) Ovaisrael ova li hava kala ve na elandulafano, ombili nosho yo elongelokumwe, ngeenge tava dulika kuJehova. — Deut. 11:26, 27; 28:1-14.
9. Oshike tashi ulike kutya eongalo lopaKriste lomefelemudo lotete ola li la unganekwa?
9 Eongalo lopaKriste lomefelemudo lotete ola li la unganekwa nola li hali mono ouwa mewiliko olo hali pewa kOlutuwiliki olo la li la fikama po movayapostoli. (Oil. 6:1-6) Lwanima, mOlutuwiliki omwa li mwa wedwa ovamwatate vamwe. (Oil. 15:6) Omayele nomalombwelo okwa li yo haa yandjwa okupitila meenhumwafo odo da nwefwa mo, da shangwa kovalumenhu ovo va li oilyo yOlutuwiliki, ile ovo va li have va kwafele mefelemudo lotete. (1 Tim. 3:1-13; Tit. 1:5-9) Ongahelipi omaongalo a li a dula okumona ouwa mokushikula ewiliko olo la li hali yandjwa kOlutuwiliki?
10. Oshidjemo osha li shike eshi omaongalo opehovelo a li haa dulika komaufomhango oo kwa li hava pewa kOlutuwiliki? (Tala efano pehovelo loshitukulwa.)
10 Lesha Oilonga 16:4, 5. Ovamwatate ovo va li hava talele po omaongalo ponhele yoilyo yOlutuwiliki ova li hava yandje “oipango ei ya ufwa kovayapostoli nokovakulunhu vomuJerusalem.” Eshi omaongalo a kala taa dulika komaufomhango oo, okwa “pamekwa meitavelo, nefiku keshe omuvalu wovakwaneongalo owa hapupala.” Mbela ehokololo olo lopaMbiibeli itali tu hongo kutya oshi li pandunge okukala hatu tula moilonga omayele oo hatu pewa kehangano laKalunga kunena?
MBELA OHO SHIKULA NGOO OMALOMBWELO?
11. Ovamwatate ovo va nangekwa po ove na okulinyenga ngahelipi kewiliko olo hava pewa kehangano laJehova?
11 Eekomitiye dOitaimbelewa, Eekomitiye dOilongo, ovapashukilishikandjo nosho yo ovakulunhuongalo, ove na okuninga po shike ngeenge ova pewa ewiliko okudja kehangano laJehova? Ombiibeli otai tu lombwele tu kale hatu dulika nokuliyandja. (Deut. 30:16; Heb. 13:7, 17) Omhepo younashibofa ile oikala yokukembaula inai pumbiwa mehangano laJehova, molwaashi otai dulu okupiyaaneka ohole, ombili nosho yo oukumwe momaongalo. Onghee hano, kape na Omukriste omudiinini ta ka kala a hala okuulika omhepo yokuhenefimaneko noyokukala ehe fi omudiinini ngaashi Diotrefes. (Lesha 3 Johannes 9, 10.) Ohatu dulu okulipula kutya: ‘Mbela ohandi ningi ngoo oinima oyo tai tungu vamwe pamhepo? Mbela ohandi tambula ko ngoo nokukatuka metwokumwe newiliko olo hatu pewa kovamwatate ovo tava kwatele komesho?’
12. Elunduluko lilipi la ningwa po li na sha nanghee ovakulunhuongalo novayakuliongalo ve na okunangekwa po?
12 Natu ka taleni ketokolo olo opo la ningwa kOlutuwiliki. MOshungonangelo yo 15 Novemba 2014, moshitukulwa “Omapulo a dja kovaleshi”, omu na ouyelele mupe u na sha nanghee ovakulunhuongalo novayakuliongalo hava nangekwa po. Oshitukulwa osho osha popya kutya Olutuwiliki lomefelemudo lotete ola li la pitika ovapashukili ovaendi ovo va kale hava nangeke po ovakulunhuongalo novayakuliongalo. Metwokumwe nomulandu oo, okudja mu 1 Septemba 2014, ovapashukilishikandjo ovo va kala tava nangeke po ovakulunhuongalo novayakuliongalo. Ovapashukilishikandjo ohava kendabala okushiiva nawa ovalumenhu ovo tava popilwa kutya otava dulu okunangekwa po moku ka longa pamwe navo moukalele ngeenge omhito tai shi pitike. Oha tale yo koukwaneumbo womumwatate oo ta talika ngeenge okwa wana. (1 Tim. 3:4, 5) Olutu lovakulunhuongalo nosho yo omupashukilishikandjo ohava tale noukeka koiteelelwa yopamishangwa yovayakuliongalo novakulunhuongalo. — 1 Tim. 3:1-10, 12, 13; 1 Pet. 5:1-3.
13. Ongahelipi hatu dulu okuulika kutya ohatu dulika kewiliko olo hatu pewa kovakulunhuongalo?
13 Otwa pumbwa okukala hatu dulika kewiliko lopaMbiibeli olo hatu pewa kovakulunhuongalo. Ovafita ovadiinini ovo ve li mehangano laKalunga ohava wilikwa komalombwelo ‘mawa’ oo taa hangwa mOmbiibeli. (1 Tim. 6:3) Natu ka taleni komayele aPaulus oo a li a yandja shi na sha naavo va li ovananyalo meongalo. Vamwe ‘kava li ve na eshi tava longo; ova li ashike tava shelemba.’ Ndele nande ongaho, ova li va kumaidwa kovakulunhuongalo, ashike kava li va tambula ko epukululo. Mbela eongalo ola li li na okuungaunga ngahelipi nomunhu oo te lihumbata ngaho? Paulus okwa yandja elombwelo a ti: “Mu didilikeni, nye inamu endafana naye.” Omayele oo okwa li e li pandjele, molwaashi okwa weda ko a ti kutya kave na okutala ko omunhu oo e li omutondi. (2 Tes. 3:11-15) Kunena, ovakulunhuongalo otashi dulika va yandje oshipopiwa shelondwelo kombinga yaumwe oo ta twikile okuninga oshinima osho tashi shekifa eongalo, ngaashi okweendelafana naumwe oo ehe fi omwiitaveli. (1 Kor. 7:39) Mbela oho linyenge ngahelipi ngeenge omukulunhuongalo ta yandje oshipopiwa kombinga yoshinima osho? Ngeenge ou shii umwe oo te lihumbata monghedi oyo tai kundafanwa moshipopiwa, mbela oto ka katuka ngoo onghatu u henuke okweendafana nomunhu a tya ngaho? Okunakonasha kwoye nokukanyatela omufika woye otaku dulu okulinyengifa omunhu oo a lundulule omikalo daye. [1]
KALEKA PO OUKOSHOKI, OMBILI NOUKUMWE
14. Ongahelipi hatu dulu okuxumifa komesho oukoshoki meongalo?
14 Ngeenge otwa kala hatu dulika kewiliko laJehova olo tali hangwa mEendjovo daye Ombiibeli, ohatu ka kaleka eongalo la koshoka pamhepo. Natu ka konakoneni onghalo oyo ya li muKorinto shonale. Paulus okwa li a udifa nokulonga noudiinini moshilando osho, nokwa li e hole ovamwaxe “ovayapuki”. (1 Kor. 1:1, 2) Diladila ashike nghee sha li shidjuu kuye okupopya kombinga yoluhaelo olo la li le lipwililikilwa meongalo olo. Okwa li a lombwela ovakulunhuongalo va yandje omulumenhu omuhaeli momake aSatana, sha hala kutya ve mu konde mo meongalo. Opo va kaleke eongalo la koshoka, ovakulunhuongalo ova li ve na okukufa mo “onhafi.” (1 Kor. 5:1, 5-7, 12) Eshi hatu yambidida etokolo lovakulunhuongalo lokukonda mo omunyoni oo ine livela ombedi, ohatu kwafele eongalo li kale la koshoka, notashi dulika shi ke linyengife omunyoni oo e livele ombedi noku pule a diminwe po kuJehova.
15. Ongahelipi hatu dulu okuxumifa komesho ombili meongalo?
15 Meongalo lomuKorinto omwa li vali mu na oupyakadi oo wa li wa pumbwa okukandulwa po. Ovamwatate vamwe ova li hava twala ovaitaveli vakwao keemhangu. Paulus okwa li e va pula epulo tali va ningifa va diladile moule eshi a ti: “Oshike itamu [efa] mu ningwe nai?” (1 Kor. 6:1-8) Sha faafana, eenghalo odo ohadi holoka po nokunena. Pomhito imwe otashi dulika pokati kovamwatate pa holoke okuhaudafana ngeenge ongeshefa yavo oya ponyo tashi dulika omolwoukengeleledi. Vamwe ohava twala ovamwaxe keemhangu, ashike Ombiibeli otai tu kwafele tu mone kutya oshi li xwepo okukanifa oiniwe yetu ponhele yokushekifa edina laKalunga ile tu nyone po ombili yeongalo. [2] Opo tu kandule po omaupyakadi oo a kwata moiti nokuhaudafana, otwa pumbwa okutula moilonga omayele aJesus. (Lesha Mateus 5:23, 24; 18:15-17.) Ngeenge otwa ningi ngaho, ohatu ka xumifa komesho oukumwe mehangano laJehova.
16. Omolwashike tu na okukala twa teelela oshiwana shaKalunga shi kale sha hangana?
16 Ombiibeli otai ulike kutya omolwashike oshiwana shaJehova shi na okukala sha hangana. Omupsalme okwa imba a ti: “Taleni, oshiwa nosha wapala shi fike peni, ovamwatate ngenge tava kala kumwe nombili.” (Eps. 133:1) Ovaisrael ova li hava kala va unganekwa nova hangana ngeenge vali tava dulika kuJehova. Kalunga okwa popya kombinga yonakwiiwa yoshiwana shaye eshi a ti: “Ohandi ka ongela oshixupe shaIsrael noku va eta kumwe ngaashi eedi moshiunda.” (Mika 2:12) Natango, okwa xunganeka okupitila momuprofeti Sefanja, a ti: “Ame ohandi ka yandja koiwana omilungu da koshoka, vo aveshe opo va ifane edina lOmwene, ndele ve mu longele, ve nediladilo limwe.” (Sef. 3:9) Kashi fi tuu oufembanghenda okukala hatu longele Jehova moukumwe!
17. Opo eongalo li kale li na oukumwe nola koshoka, ovakulunhuongalo ove na okuungaunga ngahelipi novanyoni?
17 Ovakulunhuongalo ove na okuungaunga noinima yopamhangu noukeka nonohole, opo eongalo li kale li na oukumwe nola koshoka. Paulus okwa li e shi shii kutya ohole yaKalunga ihai wilikwa komaliudo ongaho, noihe lipwililikile ovo tava nyono. (Omayel. 15:3) Nomolwaasho Paulus okwa li a shanga onhumwafo yOvakorinto votete ya kwata moiti, ashike oyopahole. Ovakorinto ovativali ova li va shangwa konima yeemwedi donhumba, osho tashi ulike kutya eongalo ola li la ninga omalunduluko eshi ovakulunhuongalo va tula moilonga omayele omuyapostoli Paulus. Ngeenge Omukriste okwa katuka shihe li pandunge, ovakulunhuongalo ova pumbwa oku mu pukulula tave shi ningi nomhepo yonheni. — Gal. 6:1.
18. (a) Omeenghedi dilipi Eendjovo daKalunga da li kwafela omaongalo omefelemudo lotete? (b) Oshike hatu ka kundafana moshitukulwa tashi landula?
18 Osha yela kutya omayele aKalunga, oo e li mOmbiibeli, okwa li a kwafela Ovakriste vomefelemudo lotete vomuKorinto nomaongalo amwe opo a kaleke po oukoshoki, ombili noukumwe momaongalo avo. (1 Kor. 1:10; Ef. 4:11-13; 1 Pet. 3:8) Oshidjemo, ovamwatate novamwameme ovo ova li va dula okulonga shihapu moukalele. Pomhito imwe, Paulus okwa li a popya kutya onghundana iwa oya “udifilwa ovashitwa aveshe vokoshi yeulu.” (Kol. 1:23) Kunena, ovo ve li oshitukulwa shehangano laJehova la hangana otava udifa moukumwe kombinga yomalalakano aKalunga omonakwiiwa, kongonga yedu alishe. Oshitukulwa tashi landula otashi ka kundafana ouyelele wa wedwa po kombinga yaavo va lenga Ombiibeli nova tokola okufimaneka Omunamapangelo aeshe Jehova. — Eps. 71:15, 16.
^ [1] (okatendo 13) Tala embo Organized to Do Jehovah’s Will, ep. 134-136.
^ [2] (okatendo 15) Opo u mone ouyelele muhapu kutya omeenghalo dilipi Omukriste ta dulu okutokola a kufile onghatu yopaveta Omukriste mukwao, tala embo ‘Likalekeni mohole yaKalunga’ ep. 223, eshangelo lopedu.


text:
OSHIWEDELWAKO
Omudo 1914 omudo udidilikwedi shi na sha nomaxunganeko Ombibeli
OFIMBO kwa li ku na omido omilongo, ovakonakoni vOmbibeli ova li va udifa kutya momudo 1914 otamu ka ningwa oiningwanima ididilikwedi. Oiningwanima oyo oilipi noumbangi ulipi tau ulike kutya omudo 1914 omudo wa fimana?
Ngaashi sha shangwa muLukas 21:24, Jesus okwa ti: “Jerusalem tashi ka lyataulwa kovapaani fiyo omafimbo ovapaani taa wana.” Jerusalem osha kala oshilandopangelo shoshiwana shOvajuda — ondingandinga yepangelo leehamba domepata lohamba David. (Epsalme 48:2, 3) Ndele eehamba odo oda li de likalekelwa movawiliki voshiwana osho. Oda li hadi kala omutumba “kolukalwapangelo lOmwene” di li ovakalelipo vaye. (1 Omafimbo 29:23) Kungaha, Jerusalem osha li shi lile po epangelo laJehova.
Ndele ongahelipi nonaini epangelo laKalunga la li la hovela ‘okulyataulwa kovapaani’? Osho osha ningwa mo 607 K.O.P., eshi Jerusalem sha li sha findwa kOvababilon. Kapa li vali oo a li omutumba “kolukalwapangelo lOmwene,” nepata leehamba odo da li oludalo laDavid ola li la halakanifwa. (2 Eehamba 25:1-26) Mbela ‘okulyataulwa’ oko okwa li taku ka twikila fiyo alushe? Hasho, omolwaashi exunganeko laHesekiel ola popya shi na sha nohamba yaxuuninwa yaJerusalem, Sedekia, la ti: “Embale loulenga nali dje ko! Oshikoroni nashi dje ko! . . . Itashi ka kala po fiyo OU te uya, a wana ndee Ame ohandi ke shi mu pa.” (Hesekiel 21:26, 27) Oo “a wana” okukala noshikoroni shaDavid oKristus Jesus. (Lukas 1:32, 33) Onghee hano, ‘okulyataulwa’ okwa li taku ka xula po ngeenge Jesus okwa ningi Ohamba.
Oshiningwanima osho sha fimana osha li tashi ka ningwa naini? Jesus okwa ulika kutya Ovapaani ova li tava ka pangela oule wefimbo la ngabekwa. Ehokololo olo li li muDaniel etukulwa eti-4 otali yandje ouyelele wa fimana kutya efimbo olo ola li tali ka kala li na oule u fike peni. Otali hokolola ondjodi yopaxunganeko oyo ya li ya tuwa kohamba Nebukadnesar yaBabilon. Oya li ya mona omuti munenenene oo wa li wa kewa po. Oshifidi shao kasha li tashi ka twiyuka molwaashi osha li sha mangwa noivela ilaula nosho yo oivela itwima. Omwengeli okwa ti: ‘Omafimbo a-7 nae mu xulile po ngaha.’ — Daniel 4:10-16.
MOmbibeli, omiti omafimbo amwe ohadi longifwa okufaneka omapangelo. (Hesekiel 17:22-24; 31:2-5) Onghee hano, okukewa po kwomuti oo wopafaneko okwa li taku faneke nghee epangelo laKalunga olo la li li lilwe po keehamba odo da li muJerusalem, la li tali ka iwa moshipala. Ndele emoniko olo ola ti kutya ‘okulyataulwa kwaJerusalem’ okwa li taku ka kala kwopokafimbo — oule ‘womafimbo a-7.’ Efimbo olo ola li tali ka kala li na oule u fike peni?
Ehololo 12:6, 14 otali ulike kutya omafimbo atatu netata oku fike ‘pomafiku 1 260.’ Hano ‘omafimbo a-7’ oku fike pomafiku 1 260 a hapupalifwa luvali, sha hala kutya, oku fike pomafiku 2 520. Ndele oiwana yOvapaani inai ‘lyataula’ ashike epangelo laKalunga oule womafiku 2 520 konima yokuteka po kwaJerusalem. Hano osha yela kutya okwa li tashi pula efimbo lile neenghono opo exunganeko olo li wanifwe. Pakupopya kwaNumeri 14:34 nosho yo Hesekiel 4:6, odo tadi ti kutya ‘efiku limwe otali yeleke omudo umwe,’ ‘omafimbo a-7’ oku fike pomido 2 520.
Omido 2 520 oda hovela muOktoba 607 K.O.P., eshi Jerusalem sha li sha wila momake Ovababilon nohamba yomepata laDavid ya li ya kufwa ko koshipangelapundi. Efimbo olo ola xula po muOktoba 1914. “Omafimbo ovapaani” okwa xula po momudo oo, na Jesus Kristus okwa nangekwa po e li Ohamba yaKalunga yomeulu. * — Epsalme 2:1-6; Daniel 7:13, 14.
Ngaashi ashike Jesus a li a xunganeka, ‘okukala po’ kwaye e li Ohamba yomeulu okwa kala kwa didilikilwa oiningwanima tai halukifa oyo tai ningwa mounyuni aushe — oita, ondjala, ekakamo ledu nosho yo omikifi dolutapo. (Mateus 24:3-8, NW; Lukas 21:11) Oiningwanima oyo otai yandje oumbangi wa kola kutya momudo 1914 omo shili Ouhamba waKalunga womeulu wa dikwa po nomo mwa hovela ‘omafiku axuuninwa’ onghalelo ei yopaife yoinima youkolokoshi. — 2 Timoteus 3:1-5.
^ okat. 3 Okudja muOktoba 607 K.O.P. fiyo Oktoba omudo 1 K.O.P. ope na omido 606. Okudja muOktoba omudo 1 K.O.P. fiyo omuOktoba 1914 O.P. ope na omido 1 914. Okuweda kumwe omivalu odo mbali (606 + 1 914) otaku tu pe omido 2 520. Omolwouyelele u na sha nokuteka po kwaJerusalem mo 607 K.O.P., tala oshitukulwa “Evalulo lefimbo” mo-Insight on the Scriptures, ya nyanyangidwa kEendombwedi daJehova.


text:
OSHIPALANYOLE SHOKOMBADA
Omolwashike Jesus a hepekwa nokudipawa?
“Ngaashi oulunde wa etwa mounyuni komunhu umwe [Adam], nefyo okoulunde.” — Ovaroma 5:12
Mbela ngeno oto ka nyamukula ngahelipi ngeenge wa pulwa kutya: “Owa hala okukala nomwenyo fiyo alushe?” Ovanhu vahapu otashi dulika va nyamukule kutya heeno, ashike ove udite kutya oshinima sha tya ngaho itashi shiiva. Otashi dulika va tye kutya efyo oli li oshitukulwa shonghalamwenyo, sha hala okutya otwa shitwa tu kale hatu fi.
Natu tye nee ngeno epulo ola lundululwa ndele tali kala ngaha: “Owe lilongekidila okufya?” Kashi na nee mbudi kutya omunhu oo a pulwa oku li monghalo ya tya ngahelipi, vahapu otava ka nyamukula kutya ahowe. Osho otashi ulike shike? Otashi ulike kutya otwa shitwa nehalo lokukala nomwenyo, kashi na nee mbudi kutya ohatu shakeneke omashongo e fike peni. Ombiibeli otai ulike kutya Kalunga okwa shita ovanhu nehalo lokukala nomwenyo. Oya ti: ‘Okwa tula momutima wavo oukwaalushe.’— Omuudifi 3:11.
Oshoshili kutya ovanhu ihava kala nomwenyo fiyo alushe. Ndele mbela opa ningwa epuko lashike? Mbela Kalunga okwa ninga po sha opo a xwepopaleke onghalo oyo? Ombiibeli oya yandja omanyamukulo taa kumu omutima notaa yandje omatomheno a fimanenena kutya omolwashike Jesus a hepekwa nokudipawa.
EPUKO OLO LA NINGWA PO
Omatukulwa Ombiibeli atatu opehovelo embo laGenesis otae tu lombwele kutya Kalunga okwa popya kutya ovalihomboli votete, Adam naEva, otava dulu okukala nomwenyo waalushe nokwa li e va lombwela kutya oshike ve na okuninga opo vaha fye. Ehokololo ola popya kutya ova dopa okudulika kuKalunga, nokungaho ova kanifa omwenyo waalushe. Osho va ninga osha popiwa paunafangwa, novanhu vamwe nokuli ohave shi tale ko onga omahokololo onghuluyonale. Ndele ngaashi ashike Omavangeli a popya oshili kombinga yaJesus, embo laGenesis nalo ola popya oshili. *
Okunyona kwaAdam okwa ka etifa oidjemo ilipi? Ombiibeli oya ti: “Ngaashi oulunde wa etwa mounyuni komunhu umwe [Adam], nefyo okoulunde, osho nee efyo ole uya movanhu aveshe, shaashi aveshe va nyona.” (Ovaroma 5:12) Adam okwa nyona omolwokuhadulika kuKalunga. Kungaho okwe lietela efyo nokwa kanifa omwenyo waalushe. Oludalo laye alishe ola fyuulula oulunde kuye, nomolwaashi hatu vele, hatu kulupa nohatu fi. Etomheno olo kutya omolwashike hatu fi otali tu kumwe naasho ovanongononi va didilika shi na sha nonghedi omo okaana haka fyuulula omaukwatya onhumba kovadali vako. Ndele mbela Kalunga oku na osho a ninga po opo a xwepopaleke onghalo oyo?
OSHO KALUNGA A NINGA PO
Kalunga okwa ninga po elongekido opo a mangulule ovanhu ile a futile po osho sha kanifwa kuAdam, sha hala okutya omwenyo waalushe. Ndele mbela osho Kalunga okwe shi ninga ngahelipi?
Ombiibeli oya popya mOvaroma 6:23, ya ti: “Ondjabi youlunde oyo efyo.” Osho otashi ulike kutya efyo oilanduliko youlunde. Adam okwa fya omolwokunyona kwaye. Sha faafana, nafye ohatu hangwa kefyo olo li li oilanduliko youlunde molwaashi otwa nyona. Nonande hafye twa nyona, otwa dalwa tu li ovalunde. Onghee hano, Jehova okwa yandja Omona waye, Jesus, opo e tu kulile ‘mondjabi youlunde.’ Osho osha li tashi shiiva ngahelipi?
Molwaashi omunhu umwe a wanenena, Adam, okwe tu etela oulunde omolwokuhadulika, natango omunhu umwe a wanenena okwa li e na okudulika fiyo omefyo opo e tu mangulule moulunde. Ombiibeli oye shi popya ngaha: “Ngaashi kokuhadulika kwomunhu ou umwe ava vahapu va ninga ovalunde, osho yo kokudulika kwaau umwe ava vahapu tava ningi ovayuki.” (Ovaroma 5:19) ‘Omunhu umwe’ oo ta popiwa oJesus. Okwa li a dja mo meulu, ndele ta dalwa e li omunhu a wanenena *, nokwa fya ponhele yetu. Osho oshe shi ningifa tashi shiiva opo tu kale tu na ekwatafano naKalunga nosho yo eteelelo loku ka mona omwenyo waalushe.
OMOLWASHIKE JESUS A HEPEKWA NOKUDIPAWA
Omolwashike Jesus a li e na okufya opo tu dule okukulilwa moulunde? Mbela Kalunga Omunaenghono adishe ka li ta dulu okulongifa onghedi imwe ihe fi ekuliloyambo laJesus, opo a yandje omwenyo waalushe koludalo laAdam? Nopehe na omalimbililo, Kalunga oku na eenghono doku shi ninga. Ashike ngeno okuninga ngaho kashi li metwokumwe nomhango oyo a li a yandja, oyo tai ti kutya, ondjabi youlunde efyo. Omhango oyo oya fimanenena, noitai dulu okulundululwa ashike ngahenya. Komhango oyo oko kwa kanghamena ouyuki. — Epsalme 37:28.
Ngeno Kalunga okwa taulukile omhango oyo, ovanhu otashi dulika ngeno va kale va limbililwa kutya nomoinima imwe pamwe osho ha ningi. Pashihopaenenwa, otashi dulika ve lipule kutya, ota ka tokola ngoo pauyuki kutya oolyelye vomoludalo laAdam va wana oku ka mona omwenyo waalushe? Mbela ngeno ovanhu otava ka kala ngoo ve na elineekelo kutya ota ka wanifa po omaudaneko aye? Ndele molwaashi Kalunga omuyuki, otu na elineekelo kutya ashishe osho ta longo oshi li mondjila.
Kalunga okwe tu yeululila omhito yoku ka kala nomwenyo waalushe mOparadisa kombada yedu, e shi ninga okupitila mekuliloyambo laJesus. Jesus okwa popya muJohannes 3:16 a ti: “Osheshi osho Kalunga a kala e hole ounyuni, Oye a yandja Omona waye Ewifa, opo keshe ou te mu itavele a ha kane, ndelenee a kale e nomwenyo waalushe.” Efyo laJesus ola ulika kutya Kalunga omuyuki noku hole ovanhu nohole inene.
Omolwashike Jesus a li e na okuhepekwa nokufya efyo liyahameka ngaashi sha popiwa mOmavangeli? Mokulididimikila omayeleko nokukanyatela oudiinini, Jesus okwa nyaneka pomutenya oipupulu yOndiaboli eshi ya ti kutya ovanhu itava dulu okukala ovadiinini kuKalunga ngeenge ve li moudjuu. (Job 2:4, 5) Osho Satana a popya otashi dulika sha li tashi monika sha fa oshili eshi a li a pukifa Adam a longe oulunde. Ndele Jesus oo a li a wanenena ngaashi Adam, okwa kala omudiinini nonande okwa li ta hepekwa. (1 Ovakorinto 15:45) Kungaho okwa ulika kutya Adam ngeno okwa dulikile kuKalunga ngeno naye okwa pondola. Jesus okwe tu tulila po oshihopaenenwa eshi e lididimikila omashongo. (1 Petrus 2:21) Molwaashi Jesus okwa kala ha dulika, Kalunga okwe mu pa ondjabi yoku kala nomwenyo waalushe meulu.
NGHEE TO DULU OKUMONA OUWA
Paife otu na omhito yoku ka mona omwenyo waalushe molwaashi Jesus okwe tu fila shili. Mbela owa hala oku ka kala nomwenyo fiyo alushe? Jesus okwa popya kutya oshike tu na okuninga eshi a ti: “Nomwenyo waalushe owo tuu ou, vo ve ku shiive, Oove auke Kalunga kashili, naau we mu tuma, Jesus Kristus.” — Johannes 17:3.
Ovanyanyangidi voshifo eshi otave ku ladipike u lihonge kombinga yaJehova Kalunga kashili nosho yo Omona waye, Jesus Kristus. Eendombwedi daJehova domoshitukulwa sheni otadi ka kala da hafa oku ku kwafela. Oto dulu yo okumona ouyelele tau kwafa ngeenge owa i kepandja letu lokointaneta, ko-www.jw.org.
^ okat. 8 Tala oshitukulwa “Oshikunino shaEden oko ngoo sha li shili?,” mOshungonangelo ye 1 Februali 2011 pepandja 4, ya nyanyangidwa kEendombwedi daJehova.
^ okat. 13 Kalunga okwa li a lundululila omwenyo womona waye moshidalelo shaMaria, nomhepo yaYe iyapuki oya li ya amena Jesus aha fyuulule oulunde kuMaria. — Lukas 1:31, 35.
Lihonga shihapu
Edimbuluko lefyo laJesus
Ohatu ku shivi nefimaneko opo u uye u ongale pamwe nafye poshiningwanima osho sha fimana. Oto ke lihonga nghee to dulu okumona ouwa mefyo laJesus pauhandimwe.
Ekulilo—oshali inenenene ya dja kuKalunga
Ekulilo oshike? Ongahelipi to dulu okumona ouwa mulo?


text:
ETWALEMO
Evaengeli paJohannes otali holola kutya Jesus Oye ondjovo yaKalunga yaalushe, oyo ya ninga omunhu ndele ta kala mokati ketu (Immanuel). Embo eli ola shangwa, opo ovaleshi valo va itavele kutya Jesus oye Omukulili a udanekwa, Omona waKalunga nomoku mu itavela va mone omwenyo waalushe (20:31).
Konima yetwalemo olo tali faafanifa Ondjovo yaKalunga yaalushe naJesus, oshitukulwa shotete shevaengeli eli otashi popi oikumwifalonga i lili noi lili oyo tai holola kutya Jesus Oye Omuxupifi a udanekwa nOmona waKalunga.
Nena okwa shikula oipopiwa tai fatulula eshi oikumwifalonga tai ti. Oshitukulwa eshi otashi hokolola nghee ovanhu vamwe va itavela Jesus ndele tava ningi ovalongwa vaye, manga vamwe va anya oku mu itavela. Omatukulwa 13--17 otaa popi shihapu kombinga youkumwe waJesus novalongwa vaye oufiku oo a kwatwa, okwe va lombwela ndele te va tu omukumo onguloshi ei a valelwa komushiyakano. Omatukulwa axuuninwa otaa hokolola ekwato, epangulo, evalelo nenyumuko, naashi e lihololela ovalongwa vaye konima yenyumuko laye.
Ehokololo eli tali popi omukainhu a kwatwa moluhondelo (8:1-11) mEembiibeli dimwe ola tulwa moikondekifo, shaashi eembangi dihapu dopetameko ode li efa po, ashike dimwe ode li tambula. Evaengeli eli otali tula omufindo komaano omwenyo waalushe muKristus, omaano oo taa pewa ovo va tambula Jesus ou ondjila, oshili nomwenyo. Johannes ota longifa omayelefano, taa ulike oukwamhepo ngaashi omeva, omungome, ouyelele, omufita needi daye, nomuviinyu noiimati yao.
Elandulafano loshikalimo
Eendjovo dopetameko 1:1-18
Johannes Omushashi novalongwa vaJesus votete 1:19-51
Oilonga yaJesus 2:1--12:50
Omafiku aJesus axuuninwa muJerusalem nopoushiinda 13:1--19:42
Enyumuko nelihololo lOmwene 20:1-31
Eendjovo dopexulilo nelihololo laye muGalilea 21:1-25


text:
OSHIPALANYOLE SHOKOMBADA | OKU NA NGOO SHILI ENYUMUKO?
Oshike hashi ningwa po konima yefyo?
Lionel okwa ti: “Onda li handi diladila kutya ovanhu ngeenge ova fi ohava i keenhele nhatu: meulu, moheli ile momundilo wekoshokifo. Onda kala ndi shii kutya ihandi longo lela ouwa opo ndi ye meulu noihandi longo lela owii opo ndi ye moheli. Kanda li ndi shii kutya oshike shi li momundilo wekoshokifo, noinandi u lesha mOmbibeli. Oshinima ashike hashi popiwa kovanhu.”
Fernando okwa ti: “Onda li nda hongwa kutya ovanhu aveshe otava i meulu ngeenge ova fi, ashike kanda li nde shi itavela. Onda li nda itavela kutya efyo olo exulilo loinima aishe, nonokutya oonakufya kave na eteelelo lasha.”
Mbela naave oho lipula kutya: ‘Oshike naanaa hashi ningwa po pefyo? Mbela oonakufya vetu ovaholike ove na apa ve li tava mono oixuna? Mbela ohatu ke va mona ngoo vali? Ongahelipi hatu dulu okukala noushili?’ Tala osho Omishangwa tadi ti. Tete, natu ka konakoneni kutya Ombibeli oya yelekanifa efyo nashike. Opo nee hatu ka kundafana eteelelo olo tali hangwa mEendjovo daKalunga, Ombibeli.
Oonakufya ove li monghalo ya tya ngahelipi?
ENYAMUKULO LOPAMBIBELI: ‘Osheshi ovanamwenyo ve shi shii nokutya, ve nokufya. Ndelenee noonakufya inava shiiva nande osha, ndele vo ve he nondjabi vali, osheshi edimbulukifo lavo tali dimbuwa. Longa ashishe to shi dulu neenghono doye, osheshi moshovafi oku to i, kamu na nande oshilonga, ediladilo neshiivo ile ounongo.’ * — Omuudifi 9:5, 10.
Oku shi popya paunafangwa, oshovafi onhele yopafaneko ile onghalo omo oonakufya vehe na eshi ve shii noitava dulu okulonga sha. Omulumenhu omudiinini Job, okwa li a tala ko ngahelipi oshovafi? Okwa li a kanifa oiniwe yaye aishe, ounona vaye aveshe mefiku limwe nokwa li a kwatwa koitumbuka olutu alishe. Okwa li a pula Kalunga a ti: “Ngeno u holeke nge moshovafi, [“moheli,” Catholic Douay Version] heeno, u holeke nge.” (Job 1:13-19; 2:7; 14:13) Hano, Job ka li ta diladila kutya oshovafi onhele yomundilo woheli, omo a li ngeno ta ka hepekwa unene. Ndele okwa li ta diladila kutya oshovafi onhele yetulumuko.
Ope na vali onghedi imwe omo hatu dulu okulihonga kombinga yonghalo yoonakufya. Ohatu dulu okukonakona mOmbibeli omahokololo omanyumuko ahetatu ovanhu ovo va li va nyumuka. — Tala oshimhungu, “ Omanyumuko ahetatu oo a tumbulwa mOmbibeli.”
Kape na umwe womovanyumunwa ovo vahetatu a popya kutya okwa li konhele oko a li a hafa ile ta hepekwa. Ngeenge ovanhu ovo va li va nyumunwa ova li va ya keenhele odo, mbela ngeno inava hokololela ovanhu kombinga yado? Mbela ngeno inashi shangwa mEendjovo daKalunga, opo ovanhu aveshe va mone ouyelele oo? MOmbibeli inamu shangwa oinima ya yukila oko. Ovanyumunwa aveshe ovo vahetatu inava popya sha kombinga yaasho. Omolwashike mbela? Omolwaashi kava li ve na e shi ve shii, ngaashi ashike omunhu a kofa eemhofi doshitula. Omafimbo amwe Ombibeli oya longifa eemhofi tai ulike kefyo. Pashihopaenenwa, ovalumenhu ovadiinini David naStefanus ‘ova kofa po.’ — Oilonga 7:60; 13:36.
Oonakufya ove na eteelelo lashike? Mbela otava dulu ngoo okupendulwa mo meemhofi odo?
^ okat. 7 MOmbibeli yo-New World Translation of the Holy Scriptures, outumbulilo ‘Oshovafi’ oo wa longifwa otau ulike koshitya shOshiheberi “Sheol” nosho yo shOshigreka “Hades.” Omatoloko amwe Eembibeli okwa longifa oshitya “oheli,” ndele ediladilo lokutya onhele ya hanya omudilo kali li paMishangwa.


text:
OUYELELE WA FIMANENENA WONDJOKONONA YEENDOMBWEDI DAJEHOVA
Ova li va kanyatela oudiinini wavo “mefimbo leyeleko”
ESHI Oita yOtete yOunyuni ya hovela mo 1914, ovanhu vahapu ova li va didilika kutya Ovakonakoni vOmbibeli ihava kufa ombinga moita. (Jes. 2:2-4; Joh. 18:36; Ef. 6:12) Ongahelipi shi na sha novamwatate vokoBritania?
Mo 1916 opa li pa totwa omhango i na sha nokukondjifila moukwaita ovalumenhu inava hombola ovo ve li pomido 18-40. Omhango oyo kaya li ya kwatela mo ovo inava hala okuya moita omolwomatomheno okolela e na sha neitavelo lavo ile eenghedi davo. Epangelo ola li la tota po eekomitiye dokutokola kutya olyelye ta pewa epitikilo lokuhaya moita nofiyo oposhitwa shilipi.
Meni lefimbo lixupi, Ovakonakoni vOmbibeli 40 ova li va idililwa meedolongo dopaukwaita, nava-8 ova li va tuminwa kolwoodi koFransa. Eenghatu da tya ngaho dihe li pauyuki oda li de linyengifa ovamwatate vomuBritania va shangele onhumwafo Omuprima wedina Herbert Asquith i na sha nokwiidililwa modolongo kwovamwaxe, pamwe nomukanda oo wa shainwa kovanhu 5 500.
Ova li va uda kutya ovamwatate vahetatu ovo va tuminwa kolwoodi koFransa ova tokolelwa efyo molwaashi inava hala okulwa. Ndele fimbo va li momukweyo va ka yashwe ngeno, ehandukilo lavo ola li la lundululwa, nova tokolelwa omido 10 modolongo. Opo nee, ova li va shunifwa koEngland opo va ka longifwe meedolongo dovakwashiwana.
Eshi oita ya ka pindjala, omhango yokufininikila ovanhu moukwaita oya ka kwatela mo novalumenhu ovo va hombola. Omukonakoni wOmbibeli oo a li yo ondokotola wedina Henry Hudson okwa li ta tamanekwa moshikoya shimwe koManchester, muEngland. Mo 3 Auguste 1916, omhangu oya ti kutya oku na ondjo, ye mu futifa noya li ye mu yandja momake etangwakaita. Pefimbo opo tuu opo, omumwatate umwe naye okwa li ta pangulwa moEdinburgh, muScotland. Omumwatate oo James Frederick Scott, womido 25 oo a li omutandavelifi woileshomwa, ka li a monika ondjo. Epangelo ola li la ekelashi oshibofa osho, ashike ola ka ungaunga nashimwe va li moLondon. Pomhito oyo, omumwatate wedina Herbert Kipps okwa li a monika ondjo nokwa futifwa ndele ta yandjwa momake etangakwaita.
MuSeptemba 1916, ovamwatate ve fike po 264 ova li va ninga eindilo opo va haye moukwaita. Va-5 vomuvo ova li va pewa epitikilo lokuhaya moukwaita, 154 ova li va pewa va longe oilonga idjuu neenghono, 23 ova li va pewa oilonga ya pamba oukwaita ndele kai fi yokulwa, 82 ova li va yandjwa momake ovakwaita navamwe ova li va hepekwa ndele tava idililwa modolongo. Ovakwashiwana kava li va hafela omahepeko a tya ngaho, nomolwaasho epangelo ola li la kufa mo ovamwatate ovo meedolongo dovakwaita noku va twala va ka longe keekamba daaveshe.
Edgar Clay naPryce Hughes, oo lwanima a ka ninga omupashukili woshitaimbelewa shaBritania, okwa li a pewa a longe kondama yaWales. Ofimbo Herbert Senior umwe womwaavo vahetatu va alulilwa kuFransa, okwa li a tumwa kodolongo yaWakefield, moYorkshire. Ovakonakoni vOmbibeli vahapu ova li va tuminwa kodolongo yaDartmoor, nomwa ka kala mu yadi ovo va anya okuya moukwaita.
Frank Platt, Omukonakoni wOmbibeli oo a li a anya okuya moukwaita, okwa li a tuminwa kolwoodi oko a ka hepekwa neenghono oule wefimbo. Padgett oo e ke lihonga oshili konima eshi elombwelo lokukondjifila ovalumenhu moita la yandjwa, naye okwa li a hepekwa neenghono kovakwaita eshi a anya okuya moukwaita.
Nonande pefimbo opo ovamwatate otashi dulika kava li ve udite ko lela omufika wetu wopaKriste wokuhakufa ombinga moinima yopapolitika, ova li va kendabala okuhafifa Jehova Kalunga. Ovo va tumbulwa komadina moshitukulwa eshi ove tu tulila po oshihopaenenwa shiwa shokuhakufa ombinga moinima yopapolitika, naunene tuu ‘pefimbo leyeleko.’ (Eh. 3:10) — Ouyelele oo owa kufwa meemhungulilo detu moBritania.
Lihonga shihapu
Omolwashike Eendombwedi daJehova ihadi kufa ombinga mopolotika?
Mbela ohadi nyono po eameno loshiwana?


text:
35Akumunga piliame. [Opa-touma ono tonge onge kinia Pulu Yemone kelepa ono naa nokopa naa lipa tapondombamonga] opa-toumane ongo sika toko munduku ononga koleamo kinia ononga Pulu Yemo popo toko kalolemele ulka-tembelemo kinia kamu toko kalongemonga ono ku penge. Nane ono ungu se pea nimbu sikiru: “Ono Jerusalleme yomboma, onone nando “Pulu Ye Yawene lipa mundorumu-na okomo yemo imbi ola molopa, molopa kondopili.” ningí walemonga na kelko kanonge. U mólo.” nikiru.” nirimu.
FREE!
One App.
1218 Languages.


text:
OSHIPALANYOLE SHOKOMBADA | NGHEE OMBIIBELI YA XUPA
Ombiibeli oya xupa nonande opa li eenghendabala dokulundulula etumwalaka layo
ESHONGO: Omashongo oo a li a taalelwa kOmbiibeli ngaashi okukulupa nomapataneko e na sha nomishangwatonywa inaa dula okuhanauna po Ombiibeli. Kakele kaasho, ovashangululi novatoloki vamwe ova li va kendabala va lundulule etumwalaka lOmbiibeli. Ova li va kendabala okutoloka Ombiibeli monghedi oyo tai wapalele omahongo avo ponhele yomahongo avo oo a wapalele Ombiibeli. Natu ka taleni koihopaenenwa tai landula:
Onhele yelongelokalunga: Pokati kefelemido etivali netine K.O.P., ovashangi vomambo atano otete Omishangwa dOvasamaria ova li va weda muExodus 20:17 outumbulilo “kondudu yaGerisim. Konhele oyo, oko u na okutunga oaltari.” Ovasamaria ova li va ninga ngaho opo Omishangwa di yambidide etungo lotembeli olo la li kondudu yaGerisim.
Ehongo loukwatatu: Konima eshi Ombiibeli ya pwa okutolokwa meni lomido 300, omushangi nomutoti po wehongo loukwatatu okwa weda mu 1 Johannes 5:7 oitya ngaashi “meulu, Xe, Ondjovo nOmhepo iyapuki, naava vatatu ove li umwe.” MOmishangwa dikulu dopehovelo kamwa li mu na omautumbulilo oo. Omuhongwanhu wOmbiibeli Bruce Metzger okwa ti: “Okudja mefelemudo etihamano okuyuka komesho, omautumbulilo oo okwa li haa holoka lwoikando momitonywashangwa dOshilatina shikulu.”
Edina laKalunga: Ovatoloki vOmbiibeli vahapu ova li va tokola okukufa mo edina laKalunga mOmishangwa ve likolelela koidila yOshijuda omolweenghonopangelo davo. Ova pingena po edina olo nomadinafimaneko ngaashi “Kalunga” ile “Omwene.” Omadinafimaneko oo eshi a longifwa mOmbiibeli itaa ulike ashike kOmushiti, ndele otaa ulike yo kovanhu, koikalunga nokuSatana. — Johannes 10:34, 35; 1 Ovakorinto 8:5, 6; 2 Ovakorinto 4:4. *
NGHEE OMBIIBELI YA XUPA: Nonande potete ovashangululi vOmbiibeli vamwe kava li ve na ko nasha novakengeleledi, vahapu ova li ve na owino muhapu novadiinini. Pokati kefelemido etihamano netimulongo, Ovamasorete ova li va shangulula Omishangwa dOshiheberi ve di tula metoloko ha li ifanwa Omishangwa dOvamasorete. Ovamasorete ova li va valula oitya nosho yo eendada opo va shilipaleke kutya kamu na osho sha nhukwa po ile sha wedwa po. Ngeenge va li va mona epuko meshangelo likulu olo tava longifa, ova li have li didilike komunghulo wepandja. Ova li yo va anya okulundulula omishangwa dOmbiibeli. Omunawino wOmishangwa dOshiheberi, Moshe Goshen-Gottstein okwa ti: “Ngeenge ove lidopo mokulundula etumwalaka lOmbiibeli otashi ka kala enyono la kwata moiti kuvo.”
Oshitivali, kunena omashangelo e lixwa po ohaa kwafele ovahongwanhu vOmbiibeli va didilike omapuko. Pashihopaenenwa, oule womido omafele ovawiliki vomalongelokalunga ova kala nokuhonga kutya omatoloko avo Oshilatina okwa tolokwa mondjila. Onghee hano, ova li va weda omautumbulilo a puka mu 1 Johannes 5:7 oo twa kundafana lwopehovelo loshitukulwa eshi. Omapuko oo okwa holoka yo metoloko lOshiingilisha lOmbiibeli yoKing James. Ndele eshi omashangelo makulu akwao a monika, okwa li a holola shike? Bruce Metzger okwa ti: “Outumbulilo oo u li mu [1 Johannes 5:7] kau mo momatoloko aeshe onale ngaashi (Oshisyria, Oshicoptic, Oshiarmenia, Oshietiopia, Oshiarabia nOslavonia), kakele ashike mOshilatina.” Naasho osha ningifa ovatoloki vOmbiibeli yo-King James ya pepalekwa nosho yo vEembiibeli dimwe va kufe mo outumbulilo oo wa puka.
Mbela omashangelo onale Ombiibeli okwa ulika kutya etumwalaka lOmbiibeli ola kala nokukwatelwa po? Eshi Omishangwatonywa domEfuta La Fya da li da monika mo 1947, ovahongwanhu ova li va yelekanifa Omishangwa dOshiheberi dOvamasorete nomishangwatonywa odo da shangwa omido omayovi nasha da pita. Umwe womongudu yovanyanyangidi vOmishangwatonywa domEfuta La Fya okwa yelifa kutya “omushangwatonywa umwe otau yandje oumbangi uhe fi okupatanekwa. Novashangululi Ovajuda ova kala nokutoloka Ombiibeli noudiinini nonoukeka moule womido di dule peyovi.”
Ongulumambo imwe yokoDublin, moIreland, oya ongela omishangwatonywa domanenge odo di lile po hanga omambo aeshe Omishangwa dopaKriste dOshigreka, mwa kwatelwa omashangelo omefelemudo etivali, kakele ashike kaao a shangwa omido 100 konima yokushangwa kwOmbiibeli. Emboitya limwe lOmbiibeli ola ti: “Nonande embo lomanenge otali yandje ouyelele muhapu washili u na sha neshangelo, otali ulike yo oinima oyo itai dulu okudimbuwa mondjokonona yokutolokwa kwOmbiibeli.”
“Osha yuka okupopya kutya kape na embo limwe likulu la tolokwa li li paushili ngaashi Ombiibeli”
OSHIDJEMO: Omashangelo oo mahapu nomakulu okwa xwepopaleka Ombiibeli ponhele yoku i hekula. Frederic Kenyon okwa popya kombinga yOmishangwa dopaKriste dOshigreka a ti: “Kape na vali embo limwe likulu li na omashangelo onale la fa Ombiibeli noli na omaumbangi mahapu momashangelo alo, nokape na omuhongwanhu ita dimine kutya oshili yomishangwa oya wana po.” Omuhongwanhu William Henry Green okwa popya kombinga yOmishangwa dOshiheberi a ti: “Osha yuka okupopya kutya kape na embo limwe likulu la tolokwa li li paushili ngaashi Ombiibeli.”
^ okat. 6 Opo u mone ouyelele muhapu, tala Oshiwedelwako A4 nosho yo A5 mo-New World Translation of the Holy Scriptures, tai hangwa ko-www.jw.org.
Lihonga shihapu
Omolwashike Eendombwedi daJehova da nyanyangida o-New World Translation?
Oshike sha ningifa etoloko olo lEendjovo daKalunga li kale le likalekelwa?


text:
Deula okaana koye opo ka longele Jehova
‘Omulumenhu waKalunga ne tu longe nhumbi tu nokuninga nokaana okamati aka taka ka dalwa.’ — OVATOKOLIPANGELI 13:8.
OMAIMBILO: 88, 120
1. Manoah okwa li a ninga po shike eshi a uda kutya ota ka ninga omudali?
MANOAH nomukulukadi waye ova li va xupula kutya itava ka dala vali ounona. Opo nee efiku limwe omweengeli waJehova okwa li a lombwela omukulukadi waManoah kutya ota ka dala okaana okamati. Osho kasha li tuu oshinima shitunhula kuvo! Eshi Manoah a lombwelwa onghundana oyo komukulukadi waye, okwa li a hafa neenghono. Ashike okwa li yo ta diladila moule shi na sha naasho Jehova a teelela a ninge e li xe omudali. Ongahelipi ye nomukulukadi waye va li tava ka deula omonamati a kale e hole Jehova noku mu longela ngeenge ovanhu vahapu muIsrael ova li hava longo oilonga ii? Manoah okwa li a indila Jehova a tume vali omweengeli waye, eshi a ti: “Akutu Omwene, omulumenhu waKalunga, ou we mu tuma, ne uye vali lumwe kufye, opo ye e tu longe nhumbi tu nokuninga nokaana okamati aka taka ka dalwa.” — Ovatokolipangeli 13:1-8.
2. Oshike wa pumbwa okuhonga ovana voye, nongahelipi to dulu oku shi ninga? (Tala yo oshimhungu “ Ovakonakonimbibeli voye va fimanenena.”)
2 Ngeenge ou li omudali, otashi dulika to ka uda ko nghee Manoah a li e udite. Naave ou na oshinakuwanifwa shokukwafela ovana voye va shiive Jehova nokukala ve mu hole. (Omayeletumbulo 1:8) Oto dulu okukala ho va kwafele pelongelokalunga loukwaneumbo va kale have lihongo kombinga yaJehova nosho yo Ombibeli. Ndele owa pumbwa okuninga shihapu shihe fi ashike okukonakona Ombibeli novana voye oshivike keshe. (Lesha Deuteronomion 6:6-9.) Oshike vali tashi ke ku kwafela u deule ovana voye va kale ve hole Jehova noku mu longela? Moshitukulwa eshi ohatu ka kundafana oshihopaenenwa shaJesus. Nonande Jesus ka li omudali, oto dulu okulihonga konghedi omo a li ha hongo nokudeula ovahongwa vaye. Okwa li e va hole nokwa li omulininipiki. Okwa li e na eudeko lomoule li na sha nanghee va li hava kala ve udite nokwa li e shii nghee e na oku va kwafela. Paife natu ka taleni nghee hatu dulu okuhopaenena Jesus.
KALA U HOLE OVANA VOYE
3. Ovahongwa vaJesus ova li ve shi shii ngahelipi kutya oku va hole?
3 Jesus okwa kala ha lombwele alushe ovahongwa vaye kutya oku va hole. (Lesha Johannes 15:9.) Okwa li yo ha kala navo efimbo lihapu. (Markus 6:31, 32; Johannes 2:2; 21:12, 13) Jesus ka li ashike omuhongi wavo, ndele okwa li kaume kavo. Ova li ve na oushili kutya oku va hole. Oshike to dulu okulihonga koshihopaenenwa shaJesus?
4. Ongahelipi to dulu okuulikila ovana voye kutya ou va hole? (Tala efano pehovelo loshitukulwa.)
4 Kala ho lombwele ovana voye kutya ou va hole, noku va ulikila kutya owe va lenga. (Omayeletumbulo 4:3; Titus 2:4) Samuel wokuAustralia okwa ti: “Eshi nda li omunyasha, tate okwa kala ha leshele nge Embo lange lomahokololo Ombibeli onguloshi keshe. Okwa li ha nyamukula omapulo ange, ha papatele nge, nokuxupita nge eshi handi ka nangala. Ashike onda ka kumwa eshi nda ka uda kutya tate ina putukila moukwaneumbo hau ningi ngaho. Ndele nande ongaho, okwa kala ha ningi eenghendabala opo a ulikile nge kutya oku hole nge. Osho osha kwafela nge ndi kale ndi na ekwatafano lopofingo naye nonda kala ndi udite nda wanenwa nonda amenwa.” Kwafela ovana voye va kale ve udite sha faafana mokukala ho va lombwele kutya, “Ondi ku hole.” Kala ho va papatele noku va xupita. Kala navo efimbo opo mu popye, mu lye pamwe nokudanauka pamwe navo.
5, 6. (a) Jesus okwa li ha ningi shike omolwohole yokuhola ovahongwa vaye? (b) Ongahelipi u na oku pa ovana voye outekuduliko?
5 Jesus okwa ti: “Aveshe ava ndi va hole, ohandi va handukile ndee handi va tekula nedengo.” * (Tala eshangelo lopedu.) (Ehololo 3:19) Pashihopaenenwa, ovahongwa vaye ova li hava tu eemhata lwoikando kutya olyelye a fimana e dule vakwao. Jesus ka li e lipwililikila oupyakadi oo. Ponhele yaasho, okwa kufa efimbo opo e va kwafele lwoikando noikando nelididimiko. Okwa li alushe omunalukeno nokwa li ha kongo efimbo nonhele tai wapalele opo e va pukulule. — Markus 9:33-37.
Hoolola efimbo nonhele ya wapala u yandje outekuduliko kovana voye ndele shi ninga nolukeno
6 Molwaashi ou hole ovana voye, ou na okukala ho va pe outekuduliko. Omafimbo amwe owa pumbwa ashike okuyelifa kutya oshinima shonhumba osha puka ile oshi li mondjila. Ndele ongahelipi ngeenge natango itava dulika? (Omayeletumbulo 22:15) Lihonga koshihopaenenwa shaJesus. Twikila oku va pa outekuduliko nelididimiko moku va wilika, oku va deula noku va pukulula. Konga efimbo nonhele tai wapalele opo u va pukulule, ndele shi ninga nolukeno. Omumwameme umwe womoSouth Africa wedina Elaine ota dimbuluka onghedi omo ovadali vaye va li have mu pe outekuduliko. Ova li have mu yelifile alushe kutya oshike va teelela a ninge. Ngeenge ove mu lombwele kutya ota ka pewa ehandukilo eshi ina dulika, ova li have shi ningi shili. Omumwameme oo okwa ti: “Ovadali vange kava li hava pe nge outekuduliko va handuka ile inava yelifila nge kutya omolwashike handi u pewa.” Osho oshe mu ningifa a kale alushe e wete kutya ovadali vaye ove mu hole.
KALA OMULININIPIKI
7, 8. (a) Ovahongwa vaJesus ove lihonga shike meilikano laye? (b) Ongahelipi omailikano oye taa dulu okukwafela ovana voye va kale ve lineekela Kalunga?
7 Eshi Jesus a li pokukwatwa nokudipawa, okwa li a pula Xe a ti: ‘Abba, Tate, aishe oto i dulu, kufe nge eholo eli. Ndele hangaashi Ame nda hala, ndele ngaashi Ove wa hala.’ * (Tala eshangelo lopedu.) (Markus 14:36) Diladila kunghee ovahongwa vaJesus va li ve udite eshi va uda ta ilikana ile ve ke lihonga kombinga yeilikano olo. Ova li va mona kutya nonande Jesus okwa wanenena, okwa li ha pula ekwafo kuXe. Onghee hano, ove lihonga kutya navo ove na okukala ovalininipiki nove lineekela Jehova.
Ngeenge ovana voye ove ku udu to indile Jehova e ku kwafele, navo otave ke lihonga okukala ve lineekela Jehova
8 Ovana voye otava dulu okulihonga shihapu momailikano oye. Oshoshili kutya iho ilikana molwaashi wa hala ashike oku va honga. Ngeenge tava pwilikine eshi to ilikana, kungaho otave lihongo okukala ve lineekela Jehova. Eshi to ilikana, ino indila ashike Jehova a kwafele ovana voye, ndele indila yo naave e ku kwafele. Ana wokuBrazil okwa ti: “Ngeenge pa li pe na oupyakadi, pashihopaenenwa ngaashi ngeenge meekulu ile tatekulu ta vele, ovadali vange ova kala hava pula Jehova e va pe eenghono ve lididimikile onghalo noku va pe ounongo opo va ninge omatokolo e li pandunge. Nokuli nongeenge va li moupyakadi wa kwata moiti, ova li have u efele momake aJehova. Osho osha kwafela nge ndi kale nde lineekela Jehova.” Ngeenge ovana voye ove ku udu to indile Jehova e ku pe ouladi wokuyandja oundombwedi tashi dulika komushiinda shoye ile wokupula omuhona woye e ku pe efudo opo u ye koshoongalele, otava ka mona kutya owe lineekela shili mekwafo laJehova, nokungaho navo otava ka ninga sha faafana.
9. (a) Ongahelipi Jesus a honga ovahongwa vaye va kale ovalininipiki novehe lihole vo vene? (b) Oshike to hongo ovana voye ngeenge owe lininipika noku na oukwatya wokuliholamwene?
9 Jesus okwa lombwela ovahongwa vaye va kale ovalininipiki nokukala vehe lihole vo vene, nokwa li yo e va tulila po oshihopaenenwa shi na sha naasho. (Lesha Lukas 22:27.) Ovayapostoli vaye ova li va mona kutya Jesus okwa li ha ningi omaliyambo opo a longele Jehova nokukwafela vamwe, nokungaho ova li ve lihonga okuninga sha faafana. Naave oto dulu okuhonga ovana voye moku va tulila po oshihopaenenwa. Debbie oo e na ounona vavali okwa ti: “Kape na fiku nda twile ondubo molwaashi omushamane wange ha longifa efimbo lonhumba mokukala navamwe e li omukulunhuongalo. Ondi shii kutya ngeenge twa pumbwa elitulemo laye tu li oukwaneumbo, ohe li tu pe.” (1 Timoteus 3:4, 5) Ongahelipi oshihopaenenwa shaDebbie nomushamane waye Pranas sha kuma oukwaneumbo wavo? Omushamane okwa ti kutya ovana vavo ova li alushe hava kala ve na ehalo okukwafela poyoongalele. Ova li va hafa, hava pange oukaume nova li hava kala va hala okukala novamwatate novamwameme. Paife oukwaneumbo wetu aushe ou li moilonga yefimbo li yadi. Ngeenge owe lininipika noku na oukwatya wokuliholamwene, kungaho oto hongo ovana voye va kale ve na ehalo okukwafela vamwe.
KALA HO NONGELE
10. Ongahelipi eudeko lomoule la li la kwafela Jesus a didilike mo omalinyengotomheno ovanhu vamwe vomuGalilea ovo va li ve uya oku mu konga?
10 Jesus okwa li e na eudeko lomoule. Ka li ashike ha yandje elitulemo kwaasho ovanhu va ninga ndele oketomheno kutya omolwashike ve shi ningila. Okwa li ha dulu okulesha omitima davo. Pashihopaenenwa, opa li omhito imwe opo ovanhu va li ve uya oku mu konga kuGalilea. (Johannes 6:22-24) Jesus okwa li a didilika kutya kava li tave mu kongo molwaashi va hala okupwilikina shili kwaasho a li ta hongo, ndele omolwaashi ashike va li va hala oikulya. (Johannes 2:25) Okwa li e shii omalinyengotomheno avo. Opo nee, okwa li e va pukulula nelididimiko noku va yelifila kutya openi va pumbwa okuninga omalunduluko. — Lesha Johannes 6:25-27.
11. (a) Ongahelipi to dulu okuuda ko nghee ovana voye ve uditile oilonga yokuudifa? (b) Ongahelipi to dulu okukwafela ovana voye va kale hava hafele oukalele?
11 Nonande ito dulu okutala momitima dovanhu, naave oto dulu okukala u na eudeko lomoule. Pashihopaenenwa, oto dulu okukendabala okuuda ko nghee ovana voye ve uditile oukalele. Oto dulu okulipula kutya: ‘Mbela ohava kala va hala moukalele molwaashi ve shii kutya otashi dulika hatu ka kufa okafimbo kokufuda po nokulanda sha shokulya nokunwa?’ Ngeenge owa didilike kutya ovana voye ihava hafele lela oukalele, kendabala u ninge po sha osho tashi va kwafele va kale ve u hokwa. Va pa va ninge oinima yonhumba moukalele oyo tava dulu opo va kale ve wete kutya ove na oshilonga.
12. (a) Jesus okwa li a londwela ovahongwa vaye kombinga yashike? (b) Omolwashike ovahongwa vaJesus va li va pumbwa okulondwelwa?
12 Omonghedi ilipi vali Jesus a li a longifa eudeko laye lomoule? Okwa li e shii kutya epuko limwe otali dulu okutwala kulikwao ile nokuli menyono la kwata moiti, nokwa li a londwela ovahongwa vaye shi na sha naasho. Pashihopaenenwa, ovahongwa ova li ve shii kutya oluhaelo ola puka. Ndele Jesus okwa li e va londwela shi na sha naasho tashi dulu okutwala melihumbato inali koshoka. Okwa ti: “Okeshe tuu ou ta tale omukainhu nokahalu, oye okwe mu haela momutima waye. Eisho loye lokolulyo ngenge tali ku hongaula, li kolola mo, ove u li ekeleshi.” (Mateus 5:27-29) Ovahongwa vaJesus ova li mokati kOvaroma ve na elihumbato inali koshoka ovo va li ve hole okutala omaudano a kwatela mo oinima ya nyika omilele nomapopyo inaa koshoka. Nomolwaasho Jesus okwa li a londwela pahole ovahongwa vaye va henuke keshe osho tashi shi ningifa shidjuu kuvo okulonga osho sha yuka.
13, 14. Ongahelipi to dulu okukwafela ovana voye va henuke omalihafifo inaa koshoka?
13 U li omudali, oto dulu okulongifa eudeko loye lomoule opo u amene ovana voye kokuninga oinima oyo itai hafifa Jehova. Shinyemateka, kunena nounona vanini ove li moshiponga shokutala omafano oipala nosho yo oinima imwe vali inai koshoka. Oshoshili kutya ou na okulombwela ovana voye kutya osha puka okutala oinima inai koshoka. Ashike ope na shihapu osho to dulu okuninga opo u va amene. Lipula kutya: ‘Mbela ovana vange ove shii ngoo kutya omolwashike sha nyika oshiponga okutala omafano oipala? Oshike osho tashi dulika hashi va ningifa va kale va hala okutalala omafano a tya ngaho? Mbela ohandi shi ningi ngoo shipu kuvo opo va lombwele nge kombinga yakeshe shimwe opo va dule okupula nge ekwafo nokuli nongeenge va yelekwa va tale omafano oipala?’ Ounona nande ovanini, oto dulu oku va lombwela kutya: “Shimha ngoo ndele mwa mona oshinima kointaneta osho tashi mu ningifa mu kale mwa hala okutala oinima ya nyika omilele, omu uya mu lombwele nge. Inamu tila ile mu fye ohoni okulombwela nge opo ndi mu kwafele.”
14 Ngeenge to hoolola omalihafifo opaumwene, kala yo ho diladila noukeka nghee to dulu okutulila po ovana voye oshihopaenenwa shiwa. Pranas, oo a popiwa metetekelo okwa ti: “Oto dulu okupopya shihapu kombinga yoinima ihapu, ashike ovana voye ohava tale kwaasho ho ningi ndee tave ku hopaenene.” Ngeenge oho hoolola alushe eemusika, omambo neemuvi da koshoka, otashi dulu okukwafela ovana voye va ninge sha faafana. — Ovaroma 2:21-24.
JEHOVA OTE KE KU KWAFELA
15, 16. (a) Omolwashike to dulu okukala noushili kutya Jehova ote ke ku kwafela u deule ovana voye? (b) Oshike hatu ka kundafana moshitukulwa tashi landula?
15 Oshike sha li sha ningwa po eshi Manoah a pula Jehova e mu kwafele a kale omudali muwa? Ombibeli oya ti: “Kalunga okwa uda ondaka yaManoah.” (Ovatokolipangeli 13:9) Ovadali, Jehova ota ka pwilikina yo komailikano eni note ke mu kwafela mu deule ovana veni. Ote ke mu kwafela mu va ulikile ohole, mu lininipike nomu kale mu na eudeko lomoule.
16 Ngaashi ashike Jehova te mu kwafele mu deule ovana veni fimbo vanini, osho ngoo te ke mu kwafela mu va deule eshi ve na omido omulongo nasha. Moshitukulwa tashi landula, ohatu ka kundafana nghee oshihopaenenwa shaJesus shohole, shelininipiko nosheudeko lomoule tashi dulu oku ku kwafela u deule omona woye womido omulongo nasha a longele Jehova.
^ okat. 5 Ombibeli otai hongo kutya outekuduliko owa kwatela mo ewiliko, edeulo, epukululo, nefimbo limwe nokuli ehandukilo. Ovadali ova pumbwa okukala ve na olukeno eshi tava yandje outekuduliko, ndele kave na oku shi ninga ngeenge va handuka.
^ okat. 7 Pefimbo laJesus, ounona ova li hava ifana ooxe Abba. Outumbulilo oo ou li pahole notau fimaneke. — The International Standard Bible Encyclopedia.


text:
NATU HOPAENENENI EITAVELO LAVO | REBEKKA
‘Heeno, onda hala okuya’
KALA nee ngeno wa fa u wete Rebekka efimbo lokomatango ta tale oitukulwa oyo tava taulula, i na omalufilu. Konima eshi va enda oule woivike yonhumba, okwa ka ikilila kokanhunda oko ke li pombuda yongamelo, oko a li a londa. Ova li va enda oshinano sheekilometa omafele, va finda koushilolundume okudja kuHaran oko a putukila. Otashi dulika oukwaneumbo wavo ehe ke u mone vali. Oku na okukala a li te lipula neenghono shi na sha nonakwiiwa yaye, unene tuu eshi va li pokufika oko va li va finda.
Ova li va taulula muKanaan ndele tava piti mombuwa oyo i na omalufilu va finda koshitukulwa shokosuide, kuNegeb. (Genesis 24:62) Otashi dulika Rebekka a li a mona eedi tadi li moyana. Moshilongo osho omwa li tamu monika muhe na oulifilo muwa, nedu lamo ola li tali monika la faafana naali lokoshitukulwa shavo, ndele omwa li mu na oikulya ya wana okupalula oimuna. Elieser okwa li a teelela nodjuulufi oku ka fikifa onghundana iwa komwene waye, Abraham, kutya Rebekka ota ka ninga omukulukadi waIsak. Rebekka oku na okukala a li te lipula kutya, onghalamwenyo moshilongo osho oya tya naanaa ngahelipi? Mbela omuvaleki wange, Isak, oku li ngahelipi? Mbela ota ka hafela nge ngoo? Ohandi ka kala tuu nde mu hokwa? Okwa li te lipula ngaho molwaashi inava shakena nande onale.
Okulongekida ohombo monghedi ya tya ngaho otashi dulika ihaku longifwa moitukulwa ihapu kunena. Ashike moitukulwa imwe, ovanhu ohave likongo monghedi ya tya ngaho. Kashi na nee mbudi kutya otwa dja meputuko lilipi, atusheni ohatu dulu okudimina kutya Rebekka okwa ya koima oko ehe shii nande onale. Okwa li a ulika ouladi neitavelo la tongomana. Otwa pumbwa omaukwatya oo ngeenge twa taalela omalunduluko onhumba monghalamwenyo. Natango Rebekka okwa li a ulika omaukwatya mawa oo a pumba movanhu vahapu kunena.
‘AME OHANDI KA XWIILA YO EENGAMELO DOYE’
Pehovelo eshi Rebekka a li ta xwiile eengamelo odo, ka li eshi ngeenge otashi ka eta elunduluko linene monghalamwenyo yaye. Okwa kulila muHaran, oshilando shi li muMesopotamia. Ovadali vaye ova li va yooloka ko kovanhu vahapu vomoshilando osho. Kava li hava longele oshikalunga shomwedi. Ponhele yaasho, ova li hava longele Jehova Kalunga. — Genesis 24:50.
Rebekka okwa kala okakadona kawa elela, e likwata nawa noka li ha ongaonga. Okwa li e na ondjungu nokwa kala a koshoka paenghedi. Oukwaneumbo wavo owa li wa punapala nowa li u na ovapiya vahapu, ashike Rebekka okwa li ha longo noudiinini noka li a tekulwa ondebula. Rebekka okwa li ha longo oilonga idjuu oyo ya kwatela mo oku ka teka omeva, ngaashi ashike ovakainhu vopefimbo laye. Luhapu okwa li ha ka teka komufima efimbo lokomatango, a li ha i noshiyuma e shi humbata komapepe. — Genesis 24:11, 15, 16.
Efiku limwe eshi a li ta di pomufima a humbata oshiyuma, efimbo lokomatango, okwa li a shakeneka omushamane womukulunhu. Omulumenhu oo okwa li a ehela Rebekka monghedi yefimaneko a ti: “Pe nge ndi nwe mo moshiyuma shoye omeva manini.” Rebekka okwa li e wete kutya omulumenhu oo okwa dja kokule. Onghee okwa kufa ko diva oshiyuma shaye komapepe, ndele te mu pe a nwe. Nonande okwa li a pula omeva manini, okwa li a nwa omeva mahapu shaashi okwa li a fya lela enota. Okwa li a didilika kutya omulumenhu oo oku na eengamelo omulongo, ashike metemba kamwa li omeva ngeno di nwe. Rebekka okwa li a kendabala ngaashi ta dulu opo a kwafele omulumenhu oo a li te mu tale nohokwe. Okwa lombwela omulumenhu oo a ti: ‘Ame ohandi ka xwiila yo eengamelo doye, opo di nwe di kumwe.’ — Genesis 24:17-19.
Rebekka okwa li a tokola okuxwiila eengamelo odo omulongo fiyo da kumwa. Ongamelo ngeenge ya fya lela enota, otashi dulika i nwe eelitela domeva di dulife po 95. Ngeenge ngeno eengamelo odo omulongo osho da li da fya enota ngaho, ngeno oshe mu pula efimbo lihapu oku di xwiila. Ashike ehokololo ola fa tali ulike kutya kada li naanaa da fya enota. * Ndele mbela Rebekka okwa li e shii kutya otashi ke mu pula efimbo li fike peni oku di xwiila? Ahowe. Ashike okwa li a halelela okulonga noudiinini opo a kwafele omulumenhu oo. Omulumenhu oo okwa li a dimina Rebekka e mu kwafele. Okwa kala ta tale Rebekka nohokwe eshi ta ka tala omeva lwoikando momufima ye ta tile metemba. — Genesis 24:20, 21.
Rebekka okwe tu tulila po oshihopaenenwa shiwa. Kunena ovanhu vahapu ove lihole vo vene. Ombiibeli oya xunganeka kutya ovanhu otava ka kala ve ‘lihole vo vene’ noiha vakwafelafana. (2 Timoteus 3:1-5) Ovakriste ovo hava kendabala okuhenuka oikala yokulihola mwene, ohava shikula oshihopaenenwa shokakadona oko ka popiwa mOmbiibeli, oko ka li ta ka xwiile eengamelo.
Rebekka okwa li a didilika nghee omulumenhu oo a li te mu tale nohokwe. Ka li te mu tale monghedi ya puka, ashike ehokololo otali ulike kutya okwe mu tala nonghumwe nokwa li a tunhukwa. Konima eshi Rebekka a mana okuxwiila, omulumenhu okwe mu pa omaano oikwaivela yondilo. Ndele te mu pula ta ti: “Oove omona okakadona kalyelye? Lombwele nge. Meumbo laxo omu na tuu onhele fye tu nangale mo?” Eshi Rebekka a popya ovadali vaye, omulumenhu oo okwa li a hafa neenghono. Otashi dulika Rebekka a nyamukula nomufindo a ti: “Meumbo letu omu nomwiidi neendya dasha, nonhele yokunangala.” Omulumenhu oo eshi a pula onhele yokunangala, okwa li yo a kwatela mo ovo a enda pamwe navo. Rebekka okwa li a pita diva komesho opo a ka hokololele ina ashishe osho sha ningwa po. — Genesis 24:22-28, 32.
Osha yela kutya Rebekka okwa hongwa okukala ha yakula ovaenda. Oukwatya oo owa pumba movanhu vahapu kunena, nomolwaashi sha fimana okushikula oshihopaenenwa shaye sheitavelo. Okukala tu na eitavelo muKalunga otashi ke tu kwafela tu kale hatu yakula ovaenda. Jehova oha kenukile ovanhu aveshe nokwa hala ovo tave mu longele va ninge sha faafana. Ngeenge hatu yakula ovanhu aveshe nokuli naavo ihave tu longele ouwa, kungaho ohatu ka hafifa Tate yetu womeulu. — Mateus 5:44-46; 1 Petrus 4:9.
‘KONGELA OMUMWANGE OMWALIKADI’
Omulumenhu oo a li a shakena naRebekka pomufima olyelye? Omupiya waAbraham, omumwaina waxekulu yaRebekka, nomolwaashi a li a tambulwa ko nawa meumbo laBetuel, xe yaRebekka. Omupiya oo otashi dulika a li Elieser. * Ovaneumbo vaBetuel ova li ve mu pa ouvalelo, ashike okwa li a anya okulya fiyo osheshi a popya osho she mu endifa. (Genesis 24:31-33) Kala nee ngeno wa fa u mu wete ta popi nehafo, e na oumbangi wa kola oo tau ulike kutya Jehova Kalunga ota nangeke noupuna olweendo laye olo la fimana. Ngahelipi mbela?
Kala nee ngeno wa fa u wete Betuel, xe yaRebekka, nomumwainamati, Laban, tava pwilikine nelitulemo ehokololo laElieser. Okwe va lombwela kutya Abraham okwa nangekwa noupuna kuJehova muKanaan nonokutya Abraham naSara ove na omonamati, Isak, oo e na okufyuulula omaliko avo aeshe. Abraham okwa li a tuma omupiya waye a ka kongele omonamati, Isak, omukulukadi movapambele vaye ovo va li kuHaran. — Genesis 24:34-38.
Abraham okwa li a pula Elieser a ane kutya ita ka kongela nande omona waye, Isak, omwalikadi movakainhu vomuKanaan. Omolwashike mbela? Omolwaashi Ovakanaan kava li hava fimaneke nokulongela Jehova Kalunga. Abraham okwa li e shii kutya Jehova oku li popepi noku va handukila omolwoilonga yavo youkolokoshi. Ka li a hala omonamati, Isak, a kale nekwatafano novanhu ovo ve na eenghedi inadi koshoka. Okwa li yo e shii kutya omona ota dana onghandangala ya fimana mokuwanifwa kwomaudaneko aKalunga. — Genesis 15:16; 17:19; 24:2-4.
Elieser okwe va lombwela kutya eshi a fika pomufima oo u li popepi naHaran okwa ilikana kuJehova Kalunga. Okwa li a pula Jehova a hoolole okakadona oko taka ka hombolwa kuIsak. Osho okwa li e shi ninga ngahelipi? Elieser okwa li a pula Kalunga e mu shilipaleke kutya okakadona oko a hala ka hombolwe kuIsak otake ke uya komufima. Ngeenge Elieser a pula okakadona oko ke mu pe omeva a nwe, oke na yo okuliyamba ka nwefe eengamelo daye. (Genesis 24:12-14) Ndele mbela olyelye a li a ninga naanaa ngaashi osho sha popiwa? Rebekka oye a li e shi ninga. Mbela ngeno okwa udile ehokololo laElieser li na sha novapambele vaye, ngeno okwa ka kala e udite ngahelipi?
Betuel naLaban ova li va kumwa kehokololo laElieser, nomolwaashi va ti: “Oshinima eshi sha dja kOmwene.” Pexulilo leenghundafana davo ova li va dimina Rebekka a ka hombolwe kuIsak, ngaashi sha li hashi ningwa pefimbo opo. (Genesis 24:50-54) Ndele mbela osho osha hala okutya Rebekka ka li a kundafanwa naye kombinga yoshinima osho?
Fimbo Elieser ina ya kuHaran, okwa li a pula Abraham a ti: ‘Omwalikadi ngeenge ina hala okuuya pamwe naame?’ Abraham okwa nyamukula a ti: “Opo nee wa manguluka keano we li anena nge.” (Genesis 24:39, 41) Omonakadona waBetuel okwa li a dimina nehalo liwa. Elieser okwa li a hafa neenghono eshi a li a pondola, nongula yefiku la shikula ko, okwa li a pula va shune diva kuKanaan vo naRebekka. Ovaneumbo vaBetuel ova li va hala a kale po nande oule womafiku omulongo. Xuuninwa ova ka fika pexulifodiladilo e li kutya: “Natu ifaneni okakadona, ko vene ka pulwe.” — Genesis 24:57.
Rebekka okwa li e na okuninga etokolo la kwata moiti. Okwa li ta ka nyamukula ngahelipi? Mbela okwa li ta ka twa kumwe netaleko laxe nomumwaina ovo va li ve mu etela onghenda eshi ta i koima oko ehe shii nale? Ile okwa li e shi tala ko shi li oufembanghenda okukufa ombinga moiningwanima oyo tai wilikwa kuJehova? Enyamukulo laye ola ulika kutya okwa li e uditile ngahelipi elunduluko olo tali ka ningwa po monghalamwenyo yaye. Okwa ti: ‘Heeno onda hala okuya.’ — Genesis 24:58.
Rebekka okwa li a ulika lela kutya oku na ouladi. Nonande onghedi omo ovanhu hava endelafana kunena otashi dulika ya yooloka ko kwaayo yonale, ohatu dulu okulihonga shihapu kuye. Ponhele yokuyandja elitulemo kehalo laye mwene, Rebekka okwa li a pitifa komesho etaleko laJehova Kalunga. Nokunena Eendjovo daKalunga odi na omayele mawa oo tae tu kwafele tu konge kaume kopahombo oo ta wapalele, nonokutya oshike tashi ke tu kwafela tu kale ovashamane ile ovakulukadi ve li nawa. (2 Ovakorinto 6:14, 15; Ovaefeso 5:28-33) Osha fimana okuhopaenena Rebekka nokukala hatu ningi omatokolo e li metwokumwe nehalo laKalunga.
“OMULUMENHU OLYELYE OU?”
Rebekka okwa li a nangekwa noupuna koukwaneumbo wavo. Debora, oo a lela Rebekka eshi a li okaana, novapiya vakwao oukadona ova li va ya pamwe naElieser nosho yo ovo va enda pamwe naye. (Genesis 24:59-61; 35:8) Ova li va enda oshinano sheekilometa 800 okudja muHaran. Molwaashi olweendo olo ola li lile otashi dulika she va pula oule woivike itatu opo va ka fike. Osha fa shi li ngaha kutya olweendo kala li lipu. Katu shii ngeenge Rebekka okwa li e shii okulonda keengamelo nonande moshitukulwa omo a putukila omo da li. Ombiibeli oya popya kutya moukwaneumbo wavo omwa li oufita woimuna, ashike inai popya kutya ova li hava longifa eengamelo. (Genesis 29:10) Ovanhu ovo hava longifa eengamelo ohava popi kutya kashipu okweenda wa londa kudo.
Rebekka okwa li a halelela okuuda shihapu kuElieser shi na sha naIsak nosho yo oukwaneumbo wavo. Kala nee ngeno wa fa u wete omushamane womukulunhu, ve li pomundilo efimbo lokonguloshi, ta lombwele Rebekka kombinga yomaudaneko oo Jehova a udanekela Abraham. Kalunga okwa udaneka kutya ovanhu aveshe otava ka nangekwa noupuna omolwoludalo laAbraham. Rebekka ka li tuu a tunhukwa neenghono eshi a mona kutya eudaneko laJehova otali ka wanifilwa Isak oo ta ka ninga omushamane waye, osho tashi ulike kutya naye ota ka kala a kwatelwa mo! — Genesis 22:15-18.
Xuuninwa, efiku olo la popiwa kehovelo loshitukulwa eshi osho la ka fika. Efimbo lokomatango eshi olweendo olo tali taulula muNegeb, Rebekka okwa li a mona omulumenhu ta ende momapya. Omulumenhu oo okwa li ta monika a fa ta dilonga moule. Opo nee Rebekka “okwa londoloka kongamelo,” tashi dulika nokuli fimbo inai nangala, nokwa pula a ti: “Omulumenhu olyelye ou te tu shakeneke [mepya]?” Eshi a uda kutya oIsak, okwa kufa oshikaiwa ndele te liuvike koshipala. (Genesis 24:62-65) Omolwashike a li e liuvika? Osho osha li tashi ulike kutya okwa fimaneka omushamane waye womonakwiiwa. Vamwe kunena otashi dulika va kale ve shi tala ko kutya onghedi yonale. Rebekka okwa tulila po ovanhu aveshe oshihopaenenwa shoukwatya welininipiko.
Isak oo a li e na omido 40 lwaapo, okwa li natango a nyika oluhodi omolwefyo laina, oo a hangika a fya pa pita omido nhatu. Osho otashi ulike kutya Isak okwa li e na omaukwatya mawa ngaashi olune. Kasha li tuu oufembanghenda kuye eshi a mona omukulukadi oo ha longo noudiinini, ha kwafele ovanhu noku na elininipiko! Mbela Isak naRebekka ova li va tambulafana ko ngahelipi? Ombiibeli oya ti: “Ndele ye [Isak] okwa li e mu hole.” — Genesis 24:67; 26:8.
Nonande Rebekka okwa li ko konima yomafelemido 39 lwaapo, nafye ohatu dulu okukala tu mu hole. Okwa ulika oikala ya fimanenena ngaashi, oilonga yaye youdiinini, ouladi, omhepo yokuyakula ovaenda nosho yo oukwatya welininipiko. Atusheni, sha hala okutya, ounona novakulunhu, ovalumenhu novakainhu, ovo va hombola naavo inava hombola, otwa pumbwa okushikula oshihopaenenwa shaye sheitavelo.
^ okat. 10 Efimbo olo okwa li taku wiwile. Ehokololo otali ulike kutya Rebekka komufima ina kala ko efimbo lile unene. Natango itali ulike kutya okwa hanga nale oukwaneumbo wa ka nangala ile kutya opa li umwe a ka tala kutya omolwashike a kala ko unene.
^ okat. 15 Edina lomupiya oo inali tumbulwa mo mehokololo, ashike otashi dulika Elieser oye a li ta popiwa. Abraham okwa li a tokola kutya ngeenge kape na oo e na oufemba woku mu fyuulula, efyuululo laye ote ke li yandja kuElieser molwaashi oye a li elenga la kula movapiya vaye aveshe noye a li omulineekelwa. Ehokololo eli nalo osho la popya ngaho shi na sha nomupiya oo. — Genesis 15:2; 24:2-4.